Arnab: Spesies, Ciri-ciri, Penternakan dan Ekonomi

Apakah spesies arnab dan ciri-ciri mereka? Artikel ini akan membincangkan berkenaan haiwan arnab, spesies dan ciri-ciri mereka beserta penternakan dan kesan pada ekonomi.

Arnab atau nama saintifiknya Oryctolagus cuniculus adalah haiwan mamalia yang kecil dan berbulu. Arnab tinggal di kawasan tundra, semak, padang rumput dan hutan. Arnab dikenali sebagai penghuni bawah tanah. Ia berkebolehan membina terowong di dalam tanah yang mampu mencecah kedalaman sehingga 3 meter. Terowong ini dijadikan sebagai tempat untuk berlindung dan tidur.

Terdapat dua sub-spesies arnab iaitu

Oryctolagus cuniculus cuniculus yang wujud di Perancis dan hampir di semua kawasan yang diperkenalkan oleh manusia danOryctolagus cuniculus algirus yang menetap di Afrika Utara dan kawasan Mediterranean dan Atlantik.

Arnab mempunyai badan yang berbulu, ekor yang pendek dan kaki belakang yang kuat dan besar. Arnab bergerak dengan cara melompat menggunakan kaki belakangnya. Ia mampu mencapai 56 hingga 72km per jam. Arnab wujud dalam pelbagai saiz dan warna. Beratnya adalah dalam julat 1 hingga 7 kg bergantung kepada jenis baka.

Arnab adalah haiwan yang cepat berkembang biak. Tempoh kebuntingan arnab adalah dalam lingkungan 30 hari. Ia juga mencapai kematangan seks dalam tempoh yang pendek iaitu antara 3 hingga 6 bulan.

Arnab adalah haiwan herbivor. Perut arnab berstruktur ringkas dan tidak mempunyai pecahan seperti haiwan ruminan. Arnab memiliki cecum yang lebih besar berbanding sistem penghadaman yang lain dan mempunyai kapasiti 10 kali ganda lebih besar daripada perut arnab. Organ ini dihuni oleh populasi mikrob (kebanyakannya Bacteroides).

Arnab adalah haiwan yang sosial dan boleh meluangkan banyak masa di dalam lubang bawah tanah. Ketika waktu fajar dan senja, ia keluar untuk mencari makanan, memerhati kawasan persekitaran dan menanda kawasannya.

Komunikasi olfaktori atau scent-marking behaviour merujuk kepada keadaan di mana haiwan menempatkan suatu benda yang memiliki bauan di kawasan tertentu bertujuan untuk menyampaikan isyarat kepada haiwan yang lain. Aktiviti ini dilakukan oleh kedua-dua arnab jantan dan betina. Arnab jantan cenderung untuk menetapkan saiz kawasannya dengan menggunakan najisnya.

Perbuatan ini bertindak memberi amaran kepada arnab dari kumpulan yang berlainan atau haiwan spesies lain supaya tidak mencerobohi kawasannya. Saiz kawasan arnab secara umumnya adalah kecil dan kumpulan arnab biasanya terdiri daripada 2 hingga 12 arnab dewasa termasuk jantan dan betina.

Arnab jantan dan betina melakukan aktiviti chinning iaitu tingkah laku menggosok dagunya pada objek lain atau arnab sekumpulannya untuk menyebarkan bau-bauan yang dihasilkan. Aktiviti ini dilaporkan berkait rapat dengan kematangan seks arnab khususnya penghasilan hormon testosteron dan estrogen.

Aktiviti ini meningkat seiring dengan paras testosteron arnab jantan. Aktiviti ini juga memberi keyakinan kepada arnab jantan untuk mendominasi interaksi sosial dalam persekitaran yang baru. Bagi arnab betina, aktiviti chinning meningkat apabila ia bersedia untuk mengawan dan didapati berkurangan apabila sedang bunting.

Arnab mempunyai strategi pemakanan untuk mengatasi masalah protein berkualiti rendah. Perubahan pergerakan usus besar memisahkan makanan serat dan bukan serat di mana makanan serat bergerak masuk ke dalam colon manakala makanan bukan serat bergerak masuk ke dalam cecum untuk proses penapaian (fermentation).

Komponen serat ini kemudiannya dikeluarkan dari badan selepas 4 jam pengambilan makanan. Ia dikeluarkan dalam bentuk najis yang keras pada waktu siang hari. Komponen bukan serat pula dikeluarkan dari badan selepas 6 jam pengambilan makanan. Ia dikeluarkan dalam bentuk najis yang lembut pada waktu malam.

Najis yang lembut tersebut kemudiannya dimakan semula oleh arnab untuk mendapatkan protein dan vitamin yang dihasilkan ketika di cecum dan proses ini adalah bahagian penting dalam proses penghadaman arnab.

Perbuatan anak arnab yang kerap kali berlari ke pelbagai arah dan melemparkan badannya secara tiba-tiba dilihat sebagai suatu permainan namun begitu sebenarnya aktiviti itu adalah suatu latihan melarikan diri daripada pemangsa. Aktiviti tersebut meningkatkan kemahiran arnab mengubah arah pergerakan dengan cepat dan mengelirukan haiwan pemangsa.

Selain itu, apabila berhadapan dengan persekitaran yang mengancam nyawanya, arnab akan mempertahankan diri sama ada dengan membekukan diri, melarikan diri atau menyerang. Pada permulaannya, arnab akan cuba untuk tidak bergerak supaya keberadaanya tidak disedari. Namun begitu, sekiranya ancaman bahaya itu semakin hampir, arnab akan bertindak melarikan diri atau menyembunyikan diri. Arnab hanya akan menyerang sekiranya tiada jalan untuk melarikan diri.

Arnab kian mendapat perhatian oleh kerana saiznya kecil, tempoh kebuntingan yang pendek, usia layak untuk disembelih (90 hari) serta usia layak untuk mengawan (6 hingga 8 bulan). Penternakan arnab dijalankan untuk pelbagai tujuan termasuk pemasaran daging arnab, penyelidikan dan companionship.

Kepelbagaian bentuk sangkar dilihat mempengaruhi tingkah laku serta tahap kesihatan arnab ekoran berlakunya sekatan ruang. Arnab yang diletakkan di sangkar kecil berseorangan didapati meluangkan banyak masa dengan berehat (tidak aktif) dan kurang melakukan pergerakan serta tingkah laku penerokaan.

Arnab berkenaan juga menunjukkan aktiviti yang luar biasa dan berbeza dari kebiasaan seperti fur chewing, sham digging dan bar biting. Aktiviti stereotaip ini kemungkinan menunjukkan bahawa arnab berada dalam keadaan tekanan dan kecewa.

Sebagai perbandingan, arnab yang diletakkan di sangkar yang besar didapati melakukan aktiviti-aktiviti biasa seperti melompat, berlari dan meregangkan diri. Aktiviti tersebut amat penting untuk menjamin kebajikan serta kesihatan arnab.

Aktiviti penternakan arnab mampu menghasilkan pelbagai output seterusnya menyumbang kepada kegiatan ekonomi. Daging arnab kaya dengan protein, vitamin dan mineral serta mempunyai kandungan lemak yang rendah. Pemakanan daging arnab juga tidak berhubung kait dengan isu adat dan keagamaan.

Pada tahun 2017, penghasilan daging arnab di seluruh dunia mencecah kira-kira 1482000 tan. Selain itu, bulu arnab diproses untuk pembuatan pakaian, tapak kaki dan ekor arnab digunakan untuk pembuatan barang kemas dan najis arnab digunakan sebagai baja dan sumber tenaga baru (gas metana).

Sehubungan itu, pengoptimuman sumber penternakan arnab termasuk penggunaan teknologi, pengurusan dan tenaga kerja serta kemajuan pembangunan genetik arnab mampu meningkatkan keuntungan kepada para penternak arnab.

Branco, M., Ferrand, N. & Monnerot, M. Phylogeography of the European rabbit (Oryctolagus cuniculus) in the Iberian Peninsula inferred from RFLP analysis of the cytochrome b gene. Heredity 85, 307–317 (2000). DiVincenti Jr, L., & Rehrig, A. N. (2016). The social nature of European rabbits (Oryctolagus cuniculus). Journal of the American Association for Laboratory Animal Science, 55(6), 729-736.Dixon, L. M., Hardiman, J. R., & Cooper, J. J. (2010). The effects of spatial restriction on the behavior of rabbits (Oryctolagus cuniculus). Journal of veterinary behavior, 5(6), 302-308.Franck, Y. K., Athanase, O. K., Marie, W. L. R., Anselme, K. K., & Sebastien, N. (2016). Growth Parameters, Protein Digestibility And Health Status Of Rabbit (Oryctolagus cuniculus) fed With Palatable Leafy Vegetables. European Scientific Journal, 12(27).Hoffman, K. L., Decasa, D. H., Ruiz, M. B., & González-Mariscal, G. (2010). Scent marking by the male domestic rabbit (Oryctolagus cuniculus) is stimulated by an object’s novelty and its specific visual or tactile characteristics. Behavioural brain research, 207(2), 360-367.Irlbeck, N. A. (2001). How to feed the rabbit (Oryctolagus cuniculus) gastrointestinal tract. Journal of animal science, 79(suppl_E), E343-E346.Krupová, Z., Wolfová, M., Krupa, E., & Volek, Z. (2020). Economic values of rabbit traits in different production systems. Animal, 14(9), 1943-1951.Lombardi, L., Fernández, N., Moreno, S., & Villafuerte, R. (2003). Habitat-related differences in rabbit (Oryctolagus cuniculus) abundance, distribution, and activity. Journal of Mammalogy, 84(1), 26-36.M. E. , Buseth, and Saunders RIchard. Rabbit Behaviour, Health and Care. CABI, 2014, sci-hub.tw/10.1079/9781780641904.0000.McClure, Diane (2020). Description and Physical Characteristics of Rabbits. Retrieved from MSD Manual Veterinary manual. Monclús, R., Saavedra, I., & de Miguel, J. (2014). Context-dependent responses to neighbours and strangers in wild European rabbits (Oryctolagus cuniculus). Behavioural processes, 106, 17-21.Ruiz-Aizpurua, L., Planillo, A., Carpio, A. J., Guerrero-Casado, J., & Tortosa, F. S. (2013). The use of faecal markers for the delimitation of the European rabbit’s social territories (Oryctolagus cuniculus L.). acta ethologica, 16(3), 157-162.Ume, S. I., Ezeano, C. I., Nwaneri, T. C., & Eluagu, C. (2017). Economics of Rabbit (Oryctolagus cuniculus) production in Ivo Local Government of Area of Ebonyi State. International Journal of Research and Review, 4(1), 126-136.


Pokok Bonsai: Spesies, Ciri-Ciri dan Kegunaan

Apakah spesies pokok bonsai dan ciri-cirinya? Artikel ini akan membincangkan spesies pokok bonsai, ciri-cirinya dan kegunaan pokok tersebut.

Pokok bonsai dianggap sebagai tanaman unik kerana ia mempunyai seni yang menarik dan nilai estetika yang tersendiri. Ia juga dikenali sebagai pokok bantut di Malaysia. Masyarakat Cina mempercayai bahawa pokok ini dapat memberikan semangat positif, memancarkan aura kehidupan baik bagi penanamannya.

Tumbuhan ini telah wujud sejak 200 tahun dahulu dan berasal daripada Dinasti Han di China. Namun begitu, tanaman ini hanya ditanam oleh golongan istana dan golongan bangsawan sahaja untuk dijadikan hadiah mewah pada masa itu. Apakah yang menjadikan pokok bonsai ini istimewa? Jom kita mendalami dengan lebih lanjut berkaitan pokok ini.

Bonsai merupakan istilah yang digunakan oleh masyarakat tradisional Jepun yang merujuk kepada penjagaan tanaman dalam pasu dan memperindahkan lagi bentuk batang, akar, ranting, dahan dan juga daun. Pokok bonsai ini asalnya merupakan tanaman yang besar namun ia melalui proses seni bonsai yang menjadikannya lebih kecil berbanding saiz semula jadi.

Beberapa jenis pokok yang selalu digunakan untuk dijadikan pokok bonsai adalah:

Pokok zaitunPokok bunga kertasPokok asam jawaPokok buah delimaPokok cemara duri Pokok cemara udang

Tanaman renek untuk dijadikan pokok bonsai boleh dibahagikan kepada enam jenis iaitu mini, kecil, sederhana, besar, sangat besar dan gergasi.

Pemilihan saiz dan jenis pokok adalah berbagai kerana kesenian dalam membuat bonsai ini amat relatif dari segi kecantikan dan nilai estetikanya.

Pokok bonsai mempunyai daun yang berbentuk runcing dan bersaiz kecil. Batang pokok pula berwarna kelabu dan tegap serta tekstur kayunya sedikit merekah.

Pokok ini agak condong dan mempunyai rimbunan kanopi tebal yang berkelompok. Tumbuhan ini mempunyai ketahanan yang tinggi, jangka hayat yang panjang dan mudah beradaptasi dengan persekitaran. Kecantikan seni bonsai bergantung kepada jenis pokok yang dipilih untuk dijadikan bonsai.

Pokok ini merupakan tanaman yang senang dijaga dan tahan lasak. Ia memerlukan medium tanah dan baja yang sesuai mengikut Ph 1:1. Pokok ini boleh ditanam di dalam polibag dan perlu dijaga dengan baik.

Tanaman ini hanya memerlukan alat gunting dan dawai aluminium bagi tujuan membentuk serta memangkasnya. Ia perlu sentiasa diperiksa dari semasa ke semasa agar bahagian akar tidak serabut sebelum dipindahkan ke dalam pasu.

Pasu perlu dipilih dengan betul supaya dapat menampung pokok ini. Anak pokok bonsai jarang dihasilkan dari hasil pembiakan biji benih, tetapi ia dibiakkan secara vegetatif. Lazimnya medium bonsai sering ditukar pada permulaan pertumbuhannya.

Apabila ia sudah matang, mediumnya tidak perlu kerap ditukar, cukup 2 hingga 3 tahun sekali. Hal ini bertujuan bagi mengelakkan akar melekat pada pasu atau bekas sehingga merosakkannya.

Sebelum bonsai ditanam, dahan dan ranting yang tidak diperlukan perlu dipangkas terlebih dahulu. Tanah di dalam pasu perlu disiram dengan racun serangga dan dibiarkan ditempat teduh selama 10-15 hari.

Pasu atau pot juga perlu disiapkan dengan lapisan kerikil pada dasarnya. Medium yang digunakan adalah campuran tanah liat 50%, pasir 20% dan kompos 30%. Medium perlu menyerap kelembapan secara optimal kerana ia memerlukan tahap kelembapan tanah yang tinggi.

Lazimnya pokok bonsai digunakan sebagai tanaman hiasan. Ia ditanam di halaman rumah dan juga dijadikan sebagai penghias rumah. Pokok ini membantu memberikan ketenangan dan aura positif sekaligus ia dapat mengurangkan kemurungan.

Hal ini kerana, pokok bonsai mempunyai keindahan dan kecantikannya yang tersendiri. Tumbuhan ini bukanlah untuk kelihatan cantik semata, ia juga dapat menyerap karbon dioksida dan melepaskan oksigen yang diperlukan oleh manusia. Pokok renek seperti bonsai membantu menambahkan nilai estetika landskap kediaman rumah agar kelihatan lebih cantik.

Penanaman pokok ini memberikan pulangan yang tinggi jika ianya dikomersialkan. Tumbuhan ini mampu mencecah ribuan ringgit jika seni bonsainya menarik dan kreatif. Nilai jualan bonsai amat memberangsangkan jika dipasarkan di Pameran MAHA International dan pameran bonsai peringkat kebangsaan.

Tumbuhan ini mula menarik minat penduduk setempat untuk mengusahakannya terutamanya dalam kalangan wanita. Golongan wanita lebih cenderung meminati seni bonsai kerana ia memerlukan penjagaan yang teliti serta kesabaran yang tinggi. Kos untuk menanam dan menjaga pokok bonsai juga tidak tinggi, iaitu serendah RM10 dan boleh menjangkau sehingga ratusan ringgit bergantung kepada kemampuan masing-masing.

Bonsai amat sesuai ditanam di negara kita yang beriklim tropika dan keunggulan tanaman itu tidak semata-mata bergantung kepada harga, sebaliknya kemahiran membentuk pokok merupakan faktor yang paling utama. Harga bonsai bergantung kepada keunikan dan usianya. Pokok ini yang cantik dan menarik perlu memenuhi tiga kriteria utama iaitu umur pokok, daun yang kecil dan pokok yang tahan lasak.

Artikel Berkaitan: Pokok Sacha Inchi

Afandy, Y. 2015. Kenali dan hayati keunikan bonsai. Retrieved from MStar.Ainal, M.A.G. 2016. 4 jam setiap hari jaga bonsai. Retrieved from MyMetro.Aniza, Z. 2018. Pencarian pokok asal bukan mudah. Retrieved from MyMetro.Bonsai. 2017. Retrieved from Wikipedia.Pokok Bonsai- jenis, penanaman dan penjagaan di rumah. Retrieved from Magazine Online.


10 Khasiat Jering Yang Anda Perlu Tahu

Tahukah anda apakah nutrisi yang terdapat di dalam jering dan kebaikannya kepada kesihatan kita? Artikel ini akan membincangkan mengenai komponen penting dan khasiat kesihatan yang ada pada jering.

Jering atau nama saintifiknya Archidendron pauciflorum atau Archidendron jiringa adalah sejenis tumbuhan yang berasal dari Asia Tenggara. Ia dikenali sebagai ‘jering’ di Malaysia, ‘krakos’ di Kemboja, ‘niang-yai’di  Thailand dan ‘djenkol’ di Indonesia. Jering sesuai dimakan mentah, direbus ataupun dimasukkan ke dalam masakan. Sama seperti petai, jering juga mempunyai bau yang busuk dan kuat. Namun begitu, ia juga mempunyai rasa yang enak dan mempunyai khasiatnya yang tersendiri.

Tidak dinafikan, jering juga kaya dengan nutrisi yang baik. Perkara di bawah menunjukkan kandungan nutrisi yang ada di dalam setiap 100g jering.

Karbohidrat: 16.9gSerat: 1.3gProtein: 6.2gLemak: 0.2gVitamin A: 658IUVitamin B1: 0.14mgVitamin B2: 0.01mcgNiacin: 0.4mgVitamin C: 8mgKalsium: 23mgZat Besi: 0.7mgFosforus: 38mg

Berdasarkan perkara di atas, dapat dilihat bahawa jering adalah sumber protein yang baik. Jering juga rendah dengan lemak. Ia juga mengandungi vitamin A, vitamin C, kalsium dan zat besi yang juga baik untuk kesihatan.

Komponen Berkhasiat Dalam Jering

Jadi, apakah yang membuatkan jering berkhasiat? Jering mengandungi beberapa komponen penting yang baik untuk kesihatan badan kita. Antara komponen tersebut termasuklah vitamin seperti vitamin A, vitamin C, vitamin B. Vitamin A bagus untuk mata dan vitamin C bagus juga untuk meningkatkan sistem imun badan.

Vitamin juga memainkan peranan penting sebagai antioksidan yang mampu membantu melawan radikal bebas sekaligus mencegah pelbagai penyakit.  Selain itu, jering juga adalah sumber antioksidan yang baik seperti polifenol, flavonoid, terpenoid, alkaloid, β-sitosterol, kaempherol dan quercetin.

Di samping itu, jering juga mengandung sumber protein, serat dan mineral seperti zat besi, fosforus dan kalsium. Kandungan proteinnya yang tinggi juga bagus untuk pembentukan sel-sel tisu di dalam badan.

10 Khasiat Jering Pada Kesihatan

Memandangkan jering mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat jering kepada kesihatan:

Jering tinggi dengan aktiviti antioksidan yang boleh membantu melawan radikal bebas sekaligus memberi kebaikan kepada kesihatan tubuh badan seperti mampu mencegah penyakit. Pelbagai kajian telah menunjukkan aktiviti antioksidan yang ada di dalam ekstrak jering.Hal ini kerana jering mengandungi polifenol, flavonoid, terpenoid, alkaloid, vitamin C, dan vitamin A sebagai sumber antioksidan yang baik sekaligus berperanan melindungi sel daripada radikal bebas.

2. Mengawal paras gula dalam darah

Jering juga mampu mengawal dan menurunkan paras gula dalam darah. Menurut kajian yang dilakukan terhadap tikus yang mempunyai masalah diabetes, jering mempunyai aktiviti hipoglisemik dan mampu menurunkan paras gula dalam darah setelah 12 minggu diambil. Selera, berat dan status oksidatif organ tikus tersebut juga bertambah baik setelah 15 minggu diberikan jering. Ia juga mampu memberi manfaat kepada kesihatan mata, pankreas dan paru-paru tikus yang mempunyai diabetes tersebut.

Artikel Berkaitan: Punca kencing manis dan Rawatannya

3. Menurunkan paras kolesterol dalam darah

Di samping itu, jering juga boleh membantu menurunkan paras kolesterol dalam darah. Kajian yang dijalankan telah menunjukkan bahawa ekstrak kulit jering mempunyai aktiviti antihyperlipidemik yang mampu menurunkan kadar kolesterol LDL (kolesterol jahat) dan trigliseride di dalam tikus yang mempunyai masalah diabetes. Kajian itu juga mendapati bahawa ekstrak jering pada dos 770 mg/kg BW juga mampu meningkatkan kadar kolesterol HDL (kolesterol baik) di dalam tikus tersebut.

Artikel Berkaitan: Punca Kolesterol tinggi dan Rawatannya

4. Berpotensi mencegah penyakit kardiovaskular

Jering juga berpotensi untuk mencegah penyakit kardiovaskular. Kajian yang dijalankan mendapati bahawa ekstrak kulit jering pada dos 770 mg/kg BW juga boleh menurunkan indeks aterogenik di dalam tikus yang mempunyai diabetes. Indeks aterogenik adalah petunjuk yang menunjukkan risiko terhadap penyakit kardiovaskular seperti tekanan darah tinggi, strok atau serangan jantung.

Semakin tinggi nilainya indeks tersebut, semakin tinggi risiko terkena penyakit kardiovaskular dan sebaliknya. Selain itu, indeks aterogenik yang rendah boleh melindungi daripada penyakit jantung koronari. Oleh itu, jelaslah jering boleh membantu mencegah dan menurunkan risiko penyakit kardiovaskular.

Artikel Berkaitan: Punca Sakit Jantung dan Rawatannya

5. Berpotensi mencegah kanser

Di samping itu, jering juga berpotensi untuk mencegah penyakit kanser. Kajian tabung uji menunjukkan ekstrak  biji jering mempunyai potensi sebagai antikanser dalam menghalang pembentukan kanser di dalam badan manusia. Hal ini kerana jering tinggi dengan fenolik yang mempunyai tinggi aktiviti antioksidan seterusnya mampu mencegah kanser.

6. Antimikrobial dan antibakteria

Jering juga mempunyai sifat antimikrobial dan antibakteria yang boleh membantu mencegah jangkitan dalam badan manusia. Kajian yang menggunakan ekstrak daun, kulit dan biji jering mempunyai aktiviti antibakteria dan antikulat terhadap mikroorganisma seperti Staphylococcus aureus, Staphylococcus epidermidis dan Microsporum gypsum.

Di samping itu, terdapat juga kajian yang menunjukkan bahawa lectin yang ada di dalam biji jering mempunyai aktiviti antikulat terhadap mikroorganisma seperti Exserohilum turcicum, Fusarium oxysporum dan Colletotrichum cassiicola. Oleh itu, jelaslah bahawa jering mempunyai sifat antimikobial dan antibakteria.

7. Pembentukan tisu badan

Selain itu, jering juga bagus untuk pembentukan tisu badan. Hal ini kerana jering tinggi dengan protein yang boleh membantu pembentukan tisu-tisu badan. Protein juga penting untuk fungsi tubuh, termasuklah untuk pencernaan sehinggalah pembiakan.

8. Berpotensi mencegah kerosakan hati

Jering juga baik untuk kesihatan hati. Hati adalah organ yang penting di dalam badan manusia kerana ia memainkan peranan utama dalam metabolisma makanan seperti karbohidrat, protein dan lemak. Kajian ke atas tikus menunjukkan bahawa ekstrak kulit jering pada dos of 100 mg/200 g mempunyai aktiviti hepatoprotektif yang mampu melindungi dan mencegah kerosakan hati. Hal ini kerana aktiviti antioksidan yang ada di dalam jering tersebut seperti flavonoid, fenol, β-sitosterol, kaempherol dan quercetin yang mampu mencegah kerosakan hati.

9. Mengurangkan batu karang

Batu karang adalah keadaan yang berlaku akibat ketidaksempurnaan dalam aliran saluran kencing manusia yang menyebabkan mendapan yang mengandungi bahan-bahan kimia dan magnesium yang akhirnya membentuk kristal yang akhirnya boleh menyebabkan batu karang.

Kajian ke atas tikus mendapati bahawa ekstrak jering boleh mengurangkan saiz kristal di dalam badan tikus berkenaan selepas enam minggu. Oleh itu, kajian itu menunjukkan bahawa ekstrak jering berpotensi mengurangkan masalah batu karang.

10. Aktiviti antigastrik ulser

Gastrik ulser, peptik ulser ataupun gastrik adalah masalah yang seringkali  berlaku dalam kalangan masyarakat Malaysia. Ia berlaku apabila terdapat luka di bahagian dinding perut dan bahagian permulaan usus kecil (duodenum)  yang boleh menyebabkan seseorang mengalami gejala seperti pedih atau sakit di kawasan hulu hati, kembung perut, loya dan juga muntah.

Kajian terhadap tikus mendapati bahawa ekstrak jering mempunyai aktiviti antigastrik ulser yang mampu mencegah gastrik ulser. Hal ini kerana ekstrak jering mampu melindung cecair mukus di dalam perut dengan meningkatkan aktiviti antioksidan di dalam badan seterusnya menghalang radikal bebas dan mencegah oksidatif stres di dalam perut.

Artikel Berkaitan: Punca Gastrik dan Rawatannya

Kesimpulannya, jelaslah bahawa jering mempunyai nutrisi yang baik seperti sebagai sumber protein, mineral dan antioksidan. Aktiviti-aktiviti daripada nutrien ini boleh memberi kebaikan kepada kesihatan seperti mampu mengawal paras gula dalam darah, menurunkan paras kolesterol dalam darah, mencegah penyakit kardiovaskular dan kanser dan mempunyai aktiviti antigastrik ulser.

Namun begitu, kebanyakan kajian yang dijalankan adalah kajian dalam tabung uji dan pada model haiwan. Oleh itu, kajian lanjutan terhadap manusia perlu dijalankan bagi mengenalpasti kesannya terhadap manusia. Akhir sekali, diharapkan artikel khasiat jering ini dapat memberi manfaat kepada pembaca mengenai khasiat dan kebaikan jering.

Khasiat Tumbuh-tumbuhan yang lain

Abdel, I., Ibrahim, A., Qader, S. W., Abdulla, M. A., Nimir, A. R., Abdelwahab, S. I., & Al-bayaty, F. H. (2012). Effects of Pithecellobium Jiringa Ethanol Extract against Ethanol-Induced Gastric Mucosal Injuries in Sprague-Dawley Rats. Molecules, 17, 2796–2811. https://doi.org/10.3390/molecules17032796Bunawan, H., Dusik, L., Bunawan, S. N., & Amin, N. M. (2013). Botany, traditional uses, phytochemistry and Pharmacology of Archidendron jiringa: A review. Global Journal of Pharmacology, 7(4), 474–478. https://doi.org/10.5829/idosi.gjp.2013.7.4.824Ganda, R., Panjaitan, P., & Savitri, E. (2017). Hepatoprotective Acivity Of The Ethanolic Extract Of Dog Fruit Rind (Pithecellobium lobatum Benth .). Jurnal Kedokterean Hewan, 11(3), 109–112.Hussin, Z. M., Osman, N. A., Harun, A., & Daud, S. (2018). Phytochemical and antimicrobial evaluation of Pithecellobium jiringa stem barks extracts. Malaysian Journal of Analytical Sciences, 22(1), 123–127. Lim, T. K. (2012). Edible medicinal and non-medicinal plants. In Edible Medicinal and Non-Medicinal Plants (Vol. 1). https://doi.org/10.1007/978-90-481-8661-7Madihah, A. R. R., Malini, D. ., & Hermawan, W. (2018). Antihyperlipidemic Activity of Archidendron pauciflorum Fruit Peel Extract in Streptozotocin- induced Diabetes Female Wistar Rats. IOP Conference Series: Earth and Environmental Science, 166, 1–8.Muslim, Nahdzatul S, & Abdul Majid, A. M. S. (2010). Pithecellobium Jiringa : A Traditional Medicinal Herb. WebmedCentral COMPLEMENTARY MEDICINE, 1(12), 1–4.Muslim, Nahdzatul Syima, Nassar, Z. D., Aisha, A. F. A., Shafaei, A., Idris, N., Majid, A. M. S. A., & Ismail, Z. (2012). Antiangiogenesis and antioxidant activity of ethanol extracts of Pithecellobium jiringa. BMC Complementary and Alternative Medicine, 12(210), 1–10.


10 Khasiat Durian Belanda Yang Anda Perlu Tahu.

Apakah khasiat buah durian belanda pada kesihatan? Artikel ini akan membincangkan khasiat buah durian belanda, kandungan nutrisi dan komponen sihat di dalamnya.

Tahukah anda akan kewujudan sejenis buah esotik yang bernama durian belanda? Durian belanda atau nama saintifiknya Annona muricata merupakan sejenis buah yang mempunyai kulit tajam berwarna hijau dan isinya pula lembut berwarna putih. Buah ini mempunyai rasa yang agak kuat dan berlemak. Bahagian pokok buah ini sering digunakan secara tradisional untuk merawat beberapa jenis penyakit seperti luka dan masalah penghadaman. Artikel ini akan membincangkan kebaikan buah durian belanda terhadap kesihatan.

Kandungan makronutrisi bagi 100g durian belanda adalah:

Kalori: 65kcalKarbohidrat: 14.1gSerat: 1.6gProtein: 1.6gLemak: 0.3g

Perkara di atas menunjukkan kandungan makronutrisi yang terdapat dalam buah durian belanda. Setiap 100g buah belanda dapat membekalkan sebanyak 65 kcal tenaga. Ianya jumpa mempunyai sebanyak 14.1 g karbohidrat, 1.6 g serat, 1.3 g protein dan 0.4 g lemak.

Kandungan mikronutrisi bagi 100g durian belanda pula adalah:

Kalsium: 12mgZat Besi: 0.5mgNatrium: 2mgKalium: 294mgFosforus: 20mgVitamin C: 26.9mg

Bagi kandungan mikronutrisi pula, setiap 100 g buah durian belanda mengandungi 12 mg kalsium, 0.5 mg zat besi, 2 mg natrium, 294 mg kalium, 20 mg fosforus, dan 26.9 mg vitamin C.

Komponen Penting dalam Durian Belanda

Alkaloid adalah sejenis sebatian organic yang terdapat pada buah durian belanda. Ianya boleh didapati pada bahagian daun, akar, batang dan buah. Antara alkaloid yang terdapat buah durian belanda ialah anonaine dan asimilobine.

Acetogenin boleh didapati dalam ekstrak buah durian belanda dan ianya merupakan sejenis komponen bioaktif yang terdapat buah durian belanda. Antara acetogenin yang terdapat pada buah durian belanda ialah annonacin.

10 Khasiat Buah Durian Belanda Pada Kesihatan

1. Mengurangkan paras gula dalam darah

Satu kajian percubaan klinikal telah dijalankan ke atas haiwan untuk mengkaji kesan buah durian belanda ke atas paras gula. Didapati bahwa pengambilan buah durian belanda sebanyak 100mg/kg berat menghasilkan perbezaan paras gula yang signifikan di antara haiwan yang diabetik dan yang menerima buah durian belanda sebagai rawatan.

Artikel Berkaitan: Kencing manis dan rawatannya

Ekstrak buah durian belanda telah diuji ke atas virus-1 (HSV) herpes simplex. Didapati bahawa sebanyak 1 mg/ml ekstrak buah durian belanda yang diperlukan untuk ekstrak ini bertindak sebagai anti-viral.

3. Menghalang kerosakkan sel

Satu kajian telah dijalankan untuk mengkaji kesan anti oksida ekstrak buah durian belanda. Di dapati bahawa ekstrak buah durian belanda mampu menghalang kerosakkan sel yang disebabkan oleh oksida selular.

4. Bersifat anti kanser

Satu kajian telah dijalankan untuk mengkaji sifat anti kanser buah durian belanda terhadap kanser payudara. Di dapati bahawa ekstrak buah durian belanda mampu mempunya sifat anti kanser payudara seperti mengurangkan saiz dan berat tumor.

Artikel Berkaitan: Tanda-tanda Kanser Payudara dan rawatan

5. Bersifat anti bakteria

Kajian telah dijalankan untuk menguji sifat anti bakteria ekstrak buah durian belanda. Dua jenis ekstrak telah diperolehi dari durian belanda iaitu aqueous dan etanolik. Didapati bahawa ekstrak aqueous buah durian belanda mempunyai sifat anti bakteria terhadap S. aureus dan V. cholerae.

6. Mengurangkan tekanan darah

Di dalam satu kajian yang dijalankan ke atas haiwan, didapati bahawa pemberian ekstrak daun buah durian belanda mempunyai sifat anti-hipertensi. Kajian ini mendapati bahawa tekanan darah haiwan tersebut menurun secara signifikan.

Artikel Berkaitan: Punca Tekanan Darah Tinggi dan Tanda-tandanya

Satu kajian telah dijalankan untuk mengkaji sifat anti-inflamatori buah durian belanda terhadap haiwan. Didapati bahawa pemberian ektrak etanolik daun buah durian belanda secara oral dapat mengurangkan edema pada haiwan tersebut.

Skurvi adalah sejenis penyakit di mana badan mengalami kekurangan vitamin C. antara simptom skurvi adalah pendarah pada gusi, keletihan dan kulit kering. Buah durian belanda mengandungi kandungan vitamin C yang tinggi di mana setiap 100 g buah ini mampu membekalkan sebanyak 26.9 mg vitamin C di mana jumlah ini sudah memenuhi hampir satu per tiga keperluan harian vitamin C kita.

9. Baik untuk penghadaman

Buah durian belanda mempunyai kandungan serat yang agak tinggi di mana sebiji buah ini dapat membekalkan sebanyak 4.8g serat. Serat adalah komponen yang bagus untuk sistem penghadaman di mana ianya dapat mencegah sembelit.

Buah durian belanda merupakan buah yang kaya dengan sumber tenaga. Setiap 100 g buah ini dapat membekalkan sebanyak 65 kcal tenaga dan 14.1 g karbohidrat. Karbohidrat berfungsi untuk membekalkan tenaga kepada tubuh badan. Selain itu, gula buah yang terdapat dalam durian belanda dapat membekalkan tenaga dengan segera.

Konklusinya, terdapat pelbagai kebaikan buah durian belanda terhadap kesihatan. Namun begitu, pengambilannya haruslah secara bersederhana dan mendapatkan nasihat pakar terlebih dahulu.

Khasiat Buah yang lain

Adeyemi, D. O., Komolafe, O. A., Adewole, O. S., Obuotor, E. M., & Adenowo, T. K. (2008). Anti hyperglycemic activities of Annona muricata (Linn). African journal of traditional, complementary, and alternative medicine : AJTCAM, 6(1), 62–69.Coria-Téllez, A. V., Montalvo-Gónzalez, E., Yahia, E. M., & Obledo-Vázquez, E. N. (2018). Annona muricata: A comprehensive review on its traditional medicinal uses, PHYTOCHEMICALS, Pharmacological ACTIVITIES, mechanisms of action and toxicity. Arabian Journal of Chemistry, 11(5), 662-691.Gajalakshmi, S., Vijayalakshmi, S. & Rajeswari, Devi. (2012). Phytochemical and pharmacological properties of Annona muricata: A review. International Journal of Pharmacy and Pharmaceutical Sciences. 4. 3-6.Patel, S., & Patel, J.K. (2016). A review on a miracle fruits of Annona muricata. Journal of Pharmacognosy and Phytochemistry, 5, 137-148.Syed Najmuddin, S. U., Romli, M. F., Hamid, M., Alitheen, N. B., & Nik Abd Rahman, N. M. (2016). Anti-cancer effect of Annona Muricata Linn Leaves Crude Extract (AMCE) on breast cancer cell line. BMC complementary and alternative medicine, 16(1), 311. Viera, G. H., Mourão, J. A., Angelo, A. M., Costa, R. A., & Vieira, R. H. (2010). Antibacterial effect (in vitro) of Moringa oleifera and Annona muricata against Gram positive and Gram negative bacteria. Revista do Instituto de Medicina Tropical de Sao Paulo, 52(3), 129–132. Zamudio-Cuevas, Y., Díaz-Sobac, R., Vázquez-Luna, A., Landa-Solís, C., Cruz-Ramos, M., Santamaría-Olmedo, M., Martínez-Flores, K., Fuentes-Gómez, A. J., & López-Reyes, A. (2014). The antioxidant activity of soursop decreases the expression of a member of the NADPH oxidase family. Food & function, 5(2), 303–309.


Momentum: Maksud, Huraian dan Aplikasi Seharian

Apakah itu momentum? Artikel ini akan membincangkan definisi momentum, formula dan aplikasi-nya dalam kehidupan seharian.

Perhatikan antara dua situasi dimana perlanggaran antara dua buah kereta dan perlanggaran antara kereta dan lori, situasi yang manakah yang lebih teruk? Sudah tentu perlanggaran kereta dan lori bukan? Penjelasannya secara saintifik, konsep antara perlanggaran antara dua situasi di atas dinamakan konsep momentum.

Momentum adalah kuantiti vektor bagi sesuatu objek. Bila kita berkata berkaitan vektor maka ia perlu mempunyai arah pergerakan dan dalam momentum ia bergantung kepada berat objek tersebut dan juga halaju. Semakaim tinggi halaju objek tersebut atau semakin berat objek tersebut, semakin tinggilah momentum yang dihasilkan.

Dalam fizik, konsep ini dapat menerangkan tentang perlanggaran antara dua objek dan formula momentum bagi suatu objek ditakrifkan sebagai hasil darab jisimnya dan halaju sesuatu  jasad.

momentum = (jisim) x (halaju)

Berdasarkan formula di atas, dapat disimpulkan bahawa momentum bagi suatu objek yang mempunyai jisim yang besar seperti lori, kapal dan kenderaan yang besar adalah lebih tinggi berbanding momentum objek bersaiz kecil seperti basikal dan kereta. Berdasarkan formula di atas, dapat disimpulkan bahawa momentum bergantung kepada jisim dan halaju sesuatu objek.

Terdapat dua jenis perlanggaran, perlanggaran elastik (kenyal) dan perlanggaran tidak elastik (tidak kenyal). Perlanggaran elastik berlaku apabila dua objek berlanggar dan berpisah setelah perlanggaran. Perlanggaran tidak elastik berlaku apabila dua objek bergabung dan berhenti atau bergerak bersama dengan halaju sepunya selepas perlanggaran. Dua situasi perlangaran ini disebut sebagai Prinsip Keabadian Momentum.

Prinsip Keabadian Momentum menyatakan bahawa jumlah momentum sebelum perlanggaran adalah sama dengan jumlah momentum selepas perlanggaran berlaku.

Contoh situasi mudah, terdapat dua buah kereta di atas jalan raya. Salah satu kereta bergerak laju menghentam kereta yang lebih perlahan di hadapannya. Selepas perlanggaran berlaku, kereta dibelakang ini bergerak semakin terhenti. Kereta di hadapan pula tertolak semakin laju ke hadapan. Perlanggaran ini dinamakan perlanggaran elastik. Formula di bawah bertepatan dengan Prinsip Keabadian Momentum yang menyatakan jumlah momentum sebelum adalah sama dengan jumlah momentum selepas perlanggaran.

Perlanggaran tidak kenyal pula membawa maksud dua buah kereta yang berlanggar akan bercantum selepas perlanggaran. Kereta di belakang memecut laju melanggar kereta hadapan. Tetapi selepas perlanggaran, kedua-dua kereta bercantum dan bergerak bersama-sama ke hadapan. Seterusnya, apabila bercantum sudah tentu kedua-dua kereta ini mempunyai halaju yang sama.

Lihat gambar dan formula di bawah. Mengikut prinsip keabadian momentum, jumlah momentum sebelum perlanggaran adalah sama dengan jumlah momentum selepas perlanggaran. Untuk situasi ini selepas perlanggaran (m1 + m2) kerana dua kereta telah bercantum. Inilah yang dimaksudkan dengan perlanggaran tidak kenyal.

Aplikasi Momentum Dalam Kehidupan Seharian

Apabila sepucuk pistol ditembak, peluru akan keluar dengan halaju yang sangat tinggi. Ini menghasilkan momentum yang tinggi kearah hadapan. Suatu momentum yang sama tetapi bertentangan arah terhasil dan menyebabkan pistol itu tersentak ke belakang.

Sebelum dilancarkan, roket berada dalam keadaan pegun dengan momentum sifar. Campuran bahan api hidrogen dan gas terbakar dalam kebuk pembakaran dan menyebabkan gas panas akan dipancut keluar dengan halaju yang tinggi dan menyebabkan momentum ke bawah terhasil. Dengan prinsip keabadian momentum, suatu momentum yang sama tetapi bertentangan arah dihasilkan dan roket akan meluncur ke atas.

Artikel Berkaitan: Cara Buat Roket Air

Kebiasaannya, bot berkipas banyak digunakan dalam kawasan berpaya. Kipas di belakang bot menghasilkan gerakan udara yang berkelajuan sangat tinggi seterusnya menghasilkan momentum yang besar di belakang bot tersebut. Berdasarkan prinsip keabadian momentum, satu momentum yang sama tetapi bertentangan arah terhasil bertindak di bahagian depan bot tersebut. Jadi, bot akan bergerak ke hadapan dengan adanya momentum yang terhasil itu.

4. Pemain Bola Sepak

Pernah melihat penjaga gol menendang bola yang pegun? Penjaga gol akan mengambil beberapa langkah ke belakang dan berlari ke hadapan untuk menendang bola itu. Mengapa dia bertindak sedemikian? Ini kerana bola akan bergerak dengan lebih cepat dan lebih jauh apabila ditendang semasa berlari. Momentum pemain bola sepak yang sedang berlari mempunyai momentum yang besar dan momentumnya dipindahkan kepada bola dan membolehkan bola bergolek dengan laju.

5. Bomba Memegang Hos

Apabila pihak bomba ingin memadamkan kebakaran, mereka menggunakan hos paip yang berat. Dua atau lebih ahli bomba diperlukan di bahagian hadapan hos kerana air yang keluar daripada hos mempunyai momentum yang sangat tinggi ke hadapan untuk mengimbangkan momentum yang terhasil. Jika tidak, ahli bomba akan tersentak ke belakang.

Dapat diperhatikan bahawa setiap objek yang bergerak dan mempunyai halaju serta jisim mempunyai momentum. Besar atau kecil momentum sesuatu objek bergantung kepada jisim dan halaju sesuatu objek tersebut. Momentum dan impak momentum boleh dikurangkan.

Kereta direka khas dengan elemen-elemen keselamatan yang sangat banyak contohnya, tali pinggang keledar, beg udara automatik, penyandar kepala dan dashboard yang beralas dengan bahan yang lembut. Selain itu, bahagian hadapan dan belakang kereta yang diperbuat daripada bahan yang mudah remuk juga mengurangkan momentum jika berlaku kemalangan.

Ia dapat meningkatkan masa tindakbalas perlanggaran dan mengurnagkan risiko kecederaan kepada mangsa yang berada dalam kereta. Seterusnya, ciri keselamatan lain yang terdapat pada kenderaan ialah, badan kenderaan diperbuat daripada keluli dan tidak mudah remuk yang dapat mengelakkan penumpang daripada terkena daya dari luar secara terus.

Malek, Ir. Dr. Latifah, and Choong Li Li. Kuasai Melalui Diagram : FIZIK SPM. Shah Alam, Selangor, Sap Publications (M) Sdn Bhd, 2014.SMK Klebang Besar, P. F. (2017). Fizik Tingkatan 4. PanitiafiziksmkkbFizik Tingkatan, M. (n.d.). . Nilam Publication. Retrieved February 20, 2021, from yuhuaphysics.


Apakah punca kepada masalah demam malaria? Artikel ini akan membincangkan punca demam malaria, simptom dan rawatan kepada masalah ini.

Malaria adalah jangkitan parasit plasmodium yang ditularkan oleh gigitan nyamuk betina spesies Anopheles. Ia merupakan satu wabak yang mengancam kesihatan awam dan telah meragut jutaan nyawa di seluruh dunia, termasuk Malaysia. Individu yang terkena malaria biasanya mempunyai gejala seperti demam panas, menggigil dan selesema. Terdapat 4 jenis parasit malaria yang menjangkiti manusia iaitu:

Plasmodium falciparumPlasmodium vivaxPlasmodium ovalePlasmodium malariae

Selain itu, terdapat tambahan spesies parasit malaria yang ditularkan daripada haiwan kepada manusia (malaria zoonotik), iaitu Plasmodium knowlesi.

P. falciparum merupakan jenis malaria yang boleh mengakibatkan jangkitan yang teruk. Jika tidak dirawat dengan segera, ia boleh menyebabkan kematian. Walau bagaimanapun, kematian ini sebenarnya merupakan sesuatu yang boleh dicegah. Artikel ini akan menerangkan dengan lebih terperinci mengenai punca, simptom dan rawatan demam malaria.

Lazimnya, malaria terjadi disebabkan oleh gigitan nyamuk betina spesies Anopheles yang dijangkiti oleh parasit plasmodium. Apabila parasit memasuki tubuh manusia, ia akan merebak ke hati melalui saluran darah. Parasit ini kemudian menjadi matang dan kembali ke saluran darah untuk membiak.

Dalam masa 48-72 jam selepas jangkitan, parasit ini akan membiak dan bertukar kepada parasit yang disebut sebagai merozoites. Merozoites akan menyebabkan sel-sel darah merah pecah dan mengakibatkan seseorang mendapat anemia iaitu kekurangan sel darah merah. Keadaan ini juga memberi kesan peningkatan paras hemoglobin dalam saluran darah. Biasanya, individu yang dijangkiti mula mengalami simptom malaria di peringkat ini.

Kitaran hidup setiap parasit juga adalah berbeza mengikut jenis:

P.vivax dan P.ovale : 48 jamP.falciparum: 36-48jamP.malariae : 72 jam

Selain itu, cara lain penularan wabak ini ialah melalui darah yang dijangkiti seperti:

Daripada ibu kepada anak yang belum lahirPendermaan darahBerkongsi jarum suntikan

Adakah malaria dapat berjangkit dari individu ke individu yang lain?

Tidak. Malaria tidak merebak seperti selesema, melalui sentuhan mahupun secara seksual. Hanya nyamuk Anopheles betina yang dijangkiti sahaja yang dapat menyebarkan malaria.

Simptom dan Tanda Demam Malaria biasanya timbul dalam masa 10 hari hingga 4 minggu selepas jangkitan. Dalam beberapa kes, pesakit malaria tidak menunjukkan sebarang gejala selama beberapa bulan. Sebilangan parasit malaria juga boleh menetap di dalam badan tetapi tidak aktif untuk jangka masa yang panjang (incubation period).

Gejala malaria yang biasa adalah:

Demam panas dan menggigilPeluh yang banyakSakit kepalaLoya atau muntahSakit perutCirit-biritAnemiaSakit ototSawanKomaNajis berdarah

Komplikasi yang teruk biasanya berlaku disebabkan oleh jangkitan parasit P.falciparum. Antaranya ialah:

Cerebral malaria : Jangkitan malaria di bahagian otak disebabkan oleh sel darah merah yang dipenuhi parasit telah menyekat saluran darah ke otak. Ia boleh mengakibatkan pembengkakan otak, sawan ataupun kematian.Masalah pernafasan: Berlaku disebabkan oleh pengumpulan cecair di bahagian paru-paru.Kegagalan organ: Malaria boleh merosakkan buah pinggang dan hati.Anemia: Kekurangan sel darah merah disebabkan jangkitan parasit yang memusnahkan sel darah merah. Ia boleh mengakibatkan kekurangan bekalan oksigen yang mencukupi ke tisu badan.Gula darah rendah (hypoglycemia): Parasit ini menggunakan jumlah gula yang banyak sebagai tenaga untuk membiak serta mengganggu pengeluaran gula dalam badan. Kandungan gula yang sangat rendah boleh mengakibatkan koma atau kematian.

Penyakit Lain yang Berkaitan

Kebanyakan simptom malaria adalah tidak spesifik dan boleh berlaku dalam penyakit lain seperti:

Demam denggiKencing tikusDemam kepialu (Typhoid fever)Demam kuningTibiJangkitan paru-paru (pneumonia)Jangkitan selaput otak (meningitis)Septicaemia (jangkitan bakteria dalam saluran darah)

Sampel utama dalam mendiagnos malaria adalah melalui sampel darah kerana organisma tersebut banyak berada dalam sel darah merah.

Thick smear sangat berguna untuk mengesan kehadiran parasit, kerana ia memeriksa jumlah sampel darah yang lebih banyak. Berbeza dengan ‘thin smear’, prosedur ini menggunakan sapuan di atas ‘slide’ secara nipis dan bertujuan untuk mengesan jenis parasit plasmodium.

‘Slide’ ini kemudiannya akan diperiksa di bawah mikroskop bagi melihat kehadiran parasit.

Rawatan adalah bertujuan untuk menghapuskan parasit plasmodium daripada saluran darah. Antara rawatannya termasuklah:

*Jika anda mempunyai penyakit Glucose-6-Phosphate Dehydrogenase Deficiency (G6PD), anda perlu mendapatkan nasihat doktor tentang penggunaan beberapa jenis ubat anti-malaria kerana ia boleh menyebabkan sel darah merah pecah yang boleh memburukkan lagi masalah kesihatan anda.

Rawatan sokongan seperti ubat demam dan ubat muntah.

Malaria tidak mempunyai vaksin sebagai pencegahan. Selain ubat anti-malaria, langkah pencegahan adalah seperti:

Bercakap dengan doktor anda jika ingin melancong ke kawasan yang mempunyai kes malaria. Anda mungkin diberi ubat bagi mencegah penyakit ini.Gunakan kelambu semasa tidur untuk mencegah gigitan nyamuk yang dijangkitiMemasang jaring di tingkap supaya nyamuk tidak dapat memasuki halaman kediaman andaMemakai baju dan seluar panjang semasa tidurSapukan krim pencegah gigitan nyamuk di kulit

Chin, A.Z., Maluda, M.C.M., Jelip, J. et al. Malaria elimination in Malaysia and the rising threat of Plasmodium knowlesi. J Physiol Anthropol 39, 36 (2020).Management Guidelines on Malaria in Malaysia by Ministry of Health MalaysiaThien HV, Kager PA, Sauerwein HP. Hypoglycemia in falciparum malaria: is fasting an unrecognized and insufficiently emphasized risk factor? Trends Parasitol. 2006 Sep;22(9):410-5. doi: 10.1016/j.pt.2006.06.014. Epub 2006 Jul 12. PMID: 16839817.Hashim, F., Dr. (2015, October 14). Malaria. Retrieved March 02, 2021, Portal MyhealthCDC – Malaria – About Malaria – FAQs (2021, January 26).  Centers for Disease Control and Prevention. Malaria: Symptoms, treatment, and prevention. Medical News Today. Saad, D. L. (2020, December 1). Demam Malaria: Punca, Simptom dan Rawatan. The Diagnosa. Malaria – Symptoms and causes. (2021, February 3). Mayo Clinic. World Health Organization. Fact sheet about Malaria. World Health Organization.


Adakah Penapis Air Punca Bil Elektrik Naik?

Water Purifier punca bil air elektrik naik?

Ya ka? Saya tengok ada satu syarikat kontraktor elektrik dok hentam TNB siap tunjuk video lama dia ambik bacaan amp di rumah pelanggan, saya tak berapa suka gaya kerja di malaysia ni yang jadikan hentam menghentam ni sebagai amalan untuk naikkan nama.

Ini benda tak sihat. Kontraktor tu cuma berpandukan pada bacaan semasa dia clamp ammeter di rumah pelanggan, dia tak pasang pun data logger total Amp di rumah pelanggan tu masa 24 jam. Apakah logiknya gunakan bacaan instantaneous macam tu untuk hentam tnb?

Bil elektrik dikira ikut 30 hari nonstop 24 jam.

Adakah Water Purifier Punca Bil Api Naik?

So, berbalik pada soalan tadi, betul ke water purifier punca bil elektrik naik?

Water purifier bukan punca bil elektrik naik sbb kuasa sikit je. sebenarnya total penggunaan water purifier kita yang jadikan bil elektrik naik..jawapan panjang:

Ok Specific Heat Capacity air adalah 4200 J/kg Celcius.

Setiap water purifier jenis lama ada tangki simpanan air untuk simpan air sejuk dan panas. katakan la tangki simpanan air tu isipadu 1 liter. air panas disimpan dalam tangki tu bukan suhu didih ye, maybe suhu dalam 60 celcius je. berapa tenaga yang diperlukan untuk panaskan air isipadu 1 liter ke suhu 60 celcius? dalam keadaan tangki kosong dan air suhu bilik masuk ke dalam tangki.

Q = mcθ,Q =thermal energym = massc = specific heat capacityθ = suhu, celcius (60-26=34)Q = (1)(4200)(34) = 142800 J = 142.8 kjoule..

Mesin coway saya tulis 270w – 320w real power untuk heat semua air 1 liter tu. masa untuk salur 142.8kjoule kepada air tu?

Pt = QPt = 142800

jika 270w,t = 142800/270t = 529 saat = 8 minit lebih

jika 320w,t = 142800/320t = 447 saat = 7 minit lebih

So, dalam keadaan tangki penuh air tak panas, perlukan 7 hingga 8 minit gitu untuk panaskan air sepenuhnya menggunakan kuasa 270w ke 320w. bil tak tinggi, tapiiii…jika water purifier anda dibiarkan ON 24 jam, mesin tu akan gunakan tenaga untuk naikkan suhu jika suhu drop.

Assume la, suhu drop 2 celcius setiap sejam, Q yang diperlukan untuk panaskan semula air ialah, Q = 142002 = 8400

jika 270w,t = 8400/270t = 32 saat

Jika 24 jam on, total mesin penapis air ni perlukan 768 saat sehari untuk reheat air bila suhu drop, 768 saat = 12 minit lebihjika 320w,

t = 8400/320wt = 27 saat

Jika 24 jam on, total mesin penapis air ni perlukan 648 saat sehari untuk reheat air bila suhu drop, 648 saat = 10 minit lebih.

Bagaimana pulak dengan situasi air sejuk pada water purifier kita?

Calculation dia lagi rumit sbb melibatkan heat dissipation dan compressor, nak muat dalam coretan facebook ni payah sbb saya tak tau simbol greek yang digunakan tu shortcut dia apa. tapi long story short, energy consumption dia tak berapa beza sangat sbb sistem dia cekap.

Ok semua calculation ni saya assume isipadu air cuma 1 liter je tau dan calculation tu assume air tak digunakan langsung.memang dalam situasi tak guna air tersebut, jumlah masa tak banyak diperlukan untuk panaskan air dan sejukkan air. bil elektrik water purifier pun silap2 rm5 je kot.

Tetapi jika kerap kita guna mesin water purifier di rumah kita, makin banyak air bersuhu bilik akan diisi dalam tangki water purifier kita untuk disejukkan atau dipanaskan. jumlah masa yang diperlukan untuk panaskan dan sejukkan air tangki simpanan akan makin bertambah. dan ia akan menambahkan jumlah bil elektrik untuk mesin water purifier tersebut.saya pernah buat eksperimen dulu.

Secara puratanya, rumah parent saya consume minimum 50 ke 80 kilowattjam sebulan untuk penggunaan 6 orang iaitu around rm10 ke rm16 sebulan untuk water purifier tu je. rumah saya dan isteri around rm6 je sbb kami cuma dua orang je, belum ada rezeki anak lagi. hehe

Jadi apa kita boleh pelajari dari kiraan ni?

Jika mesin ni bukak 24 jam dia akan consume lebih banyak masa untuk panaskan dan sejukkan air ketika air tersebut tidak digunakan. adalah lebih elok jika mesin penapis air ini hanya ON ketika kita berada di rumah. masa nak gi keje tu dan hantar anak gi skolah tu OFF je la mesin tu.Dalam situasi cuaca panas sebegini kita akan lebih kerap dahaga air sejuk. kita akan kerap guna mesin tersebut, adalah logik jika jumlah masa yang lebih banyak digunakan oleh mesin tersebut untuk sejukkan semula air dan gunakan lebih kuasa elektrik.Jumlah isirumah akan efek penggunaan mesin air sbb jumlah perut yang nak disisi air panas dan sejuk pun bertambah…sapa ada anak dan isteri ramai tu bil elektrik water purifier pun tinggi la boleh cecah puluhan ringgit, sapa anak sorang bini sorang tu bil rendah la.Bukan takat bil elektrik je naik kalau kerap guna water purifier, bil air pun naik jugak sbb kerap guna air… tu je logik dia.apa yang pihak

TNB beritahu tu adalah benar, cumanya pihak wartawan goreng bagi berita jadi sensasi dan akan ada pihak yang mendapat kecaman dan makin laris la surat khabar yang buat berita tu. mesin water purifier tu tak salah pun…..penggunaan kita yang menentukan bil mahal ke tak. itu sebenarnya yang TNB cuba sampaikan.


Pokok Bidara: Spesies, Ciri-ciri dan Khasiat

Apakah spesies pokok bidara dan ciri-cirinya? Artikel ini akan membincangkan berkenaan pokok bidara, spesies, ciri-ciri dan khasiat pokok ini

Pokok bidara merupakan sejenis tanaman yang mudah ditanam dan ramai rakyat Malaysia mula mengusahakan tanaman ini secara komersial. Tumbuhan ini tumbuh di kawasan tropika dan sub-tropika. Pokok bidara berasal dari Afrika dan kini tersebar secara meluas di rantau tropika dan beberapa kawasan Pasifik. Tahukah anda pokok bidara mempunyai banyak khasiat dan manfaatnya? Jom kita mendalami dengan lebih lanjut mengenai pokok bidara.

Pokok bidara atau nama saintifiknya Zizyphus mauritiana tergolong dalam famili Rhamnaceae. Nama tempatannya ialah jujubi atau epal siam. Terdapat beberapa jenis pokok bidara iaitu bidara upas, bidara laut, bidara china, bidara epal dan bidara duri.

Pokok bidara mempunyai kadar pertumbuhan yang pantas. Tumbuhan ini bersaiz sederhana, agak rendang, dahan berjuntai dan mampu mencapai ketinggian sehingga 15 meter. Terdapat duri dan juga rerambut yang menyelaputi bahagian ranting. Tumbuhan ini mempunyai akar tunjang atau serabut.

Lazimnya, bunga berwarna kuning, berbau harum dan berada dalam jambakan. Saiz bunga sekitar 2-3 mm lebar serta terdapat 8-20 kuntum bunga dalam satu jambakan. Daun bidara berwarna hijau, kebiasaannya berukuran 3-10 cm panjang dan 2-5 cm lebar. Bahagian margin bergigi, apikal daun licin, manakala permukaan daun bahagian bawah agak kasar dan mempunyai rerambut.

Daun berbentuk bujur dan mempunyai 3 peruratan. Buah bidara berwarna hijau, licin, berbau segar dan harum. Buah berbentuk bujur, bulat atau lonjong. Buah berwarna hijau ketika muda dan berwarna kuning kemerahan apabila matang.  Isi buah lembut, berair dan mempunyai biji berukuran 2.5 cm diameter. Buah ini juga mempunyai bentuk seakan buah epal.

Kebiasaannya, pokok bidara ditanam menggunakan biji benih dari buah yang matang. Biji buah ini akan bercambah selepas 4 minggu disemai. Lazimnya pokok yang ditanam daripada biji benih akan berbuah selepas 3 tahun ditanam.

Manakala pokok yang ditanam dari keratan, tut atau cantuman mengambil masa 1-2 tahun untuk berbuah. Pokok bidara memerlukan saliran air yang baik dan tanah yang subur untuk pertumbuhan yang sihat. Tumbuhan ini juga tahan terhadap kemarau dan suhu persekitaran yang tinggi. Tumbuhan ini perlu dijaga dengan baik kerana ia mudah diserang serangga perosak.

Antaranya ialah lalat buah, ulat makan daun dan ulat makan isi buah. Selain itu, serangan kulat terhadap putik buah muda akan mengakibatkan buah gugur. Bintik daun iaitu Cercospora spp. boleh mengakibatkan daun kering dan gugur jika tidak dikawal. Ia memerlukan kawalan racun serangga yang disyorkan bagi mengelakkan serangan serangga perosak.

Buah bidara kaya dengan vitamin A, B dan C yang baik untuk kesihatan. Buah ini mempunyai Vitamin C sebanyak 20 kali ganda berbanding buah-buahan citrus yang lain. Ia juga mengandungi bahan mineral seperti K, Mb, Ca, Fe dan sebagainya. Banyak manfaat yang dapat diperoleh dari buah bidara ini.

Daun bidara dapat membersihkan kulit wajah dan menghilangkan jerawat. Kebiasaannya golongan remaja yang mempunyai masalah kulit akan menggunakan daun bidara dengan menumbuk halus dan disapukan pada jerawat.

Daun bidara membantu menyembuhkan luka dengan lebih cepat. Lazimnya ia digunakan untuk luka terbakar, luka goresan dan lain-lain. Hal ini kerana daun bidara mempunyai khasiat yang membantu menghentikan pendarahan sekali gus merawat luka dengan lebih cepat.

Masyarakat cina menggunakan daun bidara bagi tujuan mencantikkan wajah. Ia dipercayai dapat mengurangkan proses penuaan dengan menghilangkan kedutan wajah dan lingkaran hitam pada bawah mata.

Diabetes banyak dihidapi oleh orang tua namun tidak terkecuali orang muda. Penghidap diabetes makin dikenal pasti dalam kalangan dewasa berumur bawah 50 tahun dan selalunya pada tahap teruk. Daun bidara yang direbus dipercayai dapat menurunkan kadar gula dalam darah. Air rebusan daun bidara ini perlu diminum setiap hari bagi mencegah penyakit diabetes.

Artikel Berkaitan: Tanda-tanda kencing manis dan rawatan.

Masalah rambut gugur sangat membimbangkan bukan sahaja kaum perempuan, malah lelaki juga selalu berdepan dengan situasi ini. Masalah rambut ini akan mengakibatkan seseorang itu hilang keyakinan diri dan tidak selesa. Tumbuhan ini membantu menguatkan akar rambut dengan cara membasuh rambut dengan campuran air dan daun bidara.

Kemurungan adalah gangguan perasaan seseorang yang menyebabkan seseorang itu merasa sedih yang berpanjangan, keletihan dan ketiadaan tenaga. Daun bidara boleh dijadikan sebagai mandian dan juga minuman. Ia dipercayai dapat melancarkan aliran darah dan saraf. Tubuh badan akan sentiasa segar dan fikiran akan lebih tenang. Masih tiada lagi kajian yang benar-benar terbukti menunjukkan kesan ini.

Mengatasi haid tidak teratur

Kitaran haid merupakan perkara penting dalam aspek kesuburan wanita. Bagi mengatasi masalah tersebut, sentiasa mengamalkan minum air daun bidara setiap hari. Ia dapat melancarkan aliran darah dan mengatasi haid tidak teratur. Air daun bidara juga membantu menghilangkan bau darah haid.

Buah bidara mendapat sambutan yang baik sehingga ia dipasarkan ke peringkat antarabangsa. Pengusaha kecil mula menanam pokok bidara bagi mengkomersialkan tumbuhan ini kerana ia memberikan pulangan yang agak tinggi. Harga juga sentiasa berubah-ubah mengikut pasaran antarabangsa.

Tumbuhan ini telah diproses menjadi minyak dan dipasarkan dalam botol yang membantu merawat kulit dan juga jerawat. Ia juga turut dijadikan sebagai set kecantikan kerana ia mengandungi Vitamin C dan Vitamin E yang membantu melembap, mencerahkan kulit wajah serta memudarkan parut jerawat. Selain itu, ada juga pengusaha yang menghasilkan gel mandian bidara kerana ia mempunyai bau yang harum dan menyegarkan.

Buah bidara juga dijadikan sebagai jus botani yang membantu menjadi penawar gangguan syaitan. Jus botani bidara juga merupakan salah satu ikhtiar bagi pasangan untuk mendapatkan zuriat. Tumbuhan ini juga dijadikan sebagai syampu kerana ia membantu mengatasi masalah kulit kepala gatal, kelemumur, rambut berminyak, stress dan juga migrain. Pelbagai produk telah dihasilkan dari pokok bidara serta telah membantu ramai pengusaha kecil bagi menjana pendapatan. Secara tidak langsung, pokok bidara ini menjadi salah satu penyumbang kepada kemajuan ekonomi negara.

Anem, M. 2020. Retrieved from Anim Agro Technology.Bidara perubatan Islam terbaik. 2020. Retrieved from Narina.Hazelen, L.K. 2020. Covid-19: Mutawif jadi tauke bidara. Retrieved from Sinar Harian.Khairudin, K. & Noor Azlin, Y. 2013. Ziziphus mauritiana: Tasty little fruit. Retirieved   from Forest Research Institute Malaysia.Pokok Bidara. 2018. Retrieved from Wikipedia.Puti, Y. 2020. Manfaat Buah Bidara dalam Islam, ini 4 keistimewaannya. Retrieved from detikhealth.Thivya. 2020. Buah Bidara: 10 Khasiat dan macam-mana menggunakannya. Retrieved from Ceriasihat.com.Ziziphus spina-christi. 2021. Retrieved from Wikipedia.


Penciptaan Vaksin COVID-19 – Bahagian Akhir

Dalam rencana kali ini, penulis akan membincangkan mengenai vaksin CoronaVac yang dihasilkan oleh syarikat biofarma Sinovac Biotech dari China. Vaksin CoronaVac ini dicipta berdasarkan teknologi yang telah direka dan diguna pakai semenjak kurun ke 18 lagi.

Teknologi ini berasal dari ilmu saintifik yang dicipta pada zaman Kerajaan Ottoman sebelum Dr Edward Jenner (1749-1823) yang terkenal dengan gelaran ‘Bapa Vaksinasi’ melaporkan kejayaannya menggunakan teknik vaksin cacar air yang sedikit berbeza.

Teknik vaksinasi yang digunakan di zaman Kerajaan Ottoman ini banyak diceritakan oleh Lady Mary Wortley Montagu yang merupakan isteri kepada Duta British ke Turki pada ketika itu. Teknik yang diguna pakai di zaman Kerajaan Ottoman juga dijumpai di India dan China pada kurun ke 18. Kejayaan dalam penerokaan teknik ini telah berjaya membantu mengurangkan penyakit cacar air pada ketika itu.

Penyakit cacar air ini ialah sejenis penyakit berjangkit yang bersifat endemik iaitu bermaksud penyakit yang sentiasa terdapat pada orang atau daerah tertentu. Teknologi yang dianggap traditisional ini telah melalui banyak fasa penambahbaikan selari dengan perkembangan ilmu sains dan teknologi.

Gambar ini disalin daripada ‘The Origins of Vaccination’.

Vaksin CoronaVac – Sinovac Biotech Ltd.

Vaksin CoronaVac ini dikenali sebagai vaksin yang dihasilkan secara tradisional kerana teknologi ini menggunakan virus COVID-19 hidup yang dibiakkan, dan kemudiannya  dilemahkan supaya tidak dapat menyebabkan penyakit COVID-19 pada manusia. Contoh vaksin daripada virus tidak aktif ini adalah seperti polio, rabies dan hepatitis A. Penyelidik Sinovac telah menggunakan virus COVID-19 yang diambil dari pesakit COVID-19 dari negara China sebagai bahan asas setelah meneliti beberapa sampel virus yang sama dari pesakit COVID-19 dari negara Britain, Italy, Spain dan Switzerland. CoronaVac mencegah virus COVID-19 dengan mengajar sistem imun kita untuk menghasilkan antibodi terhadap Coronavirus SARS-CoV-2. Antibodi ini akan menambat pada protin spike virus COVID-19 yang terletak dipermukaan virus.

Berbeza dari penghasilan vaksin mRNA, penciptaan vaksin CoronaVac ini adalah sama seperti vaksin viral vektor dimana ia memerlukan virus dibiakkan terlebih dahulu. Virus COVID-19 ini dibiakkan dalam skala yang amat besar dengan menggunakan sel buah pinggang monyet sebagai bahan makanan kepada virus ini. Sel ialah bahan yang membentuk tisu-tisu organ tubuh badan. Setelah mencapai kuantiti terterntu, virus aktif ini disiram dengan sejenis bahan kimia yang dikenali sebagai ‘beta-propiolactone’. Bahan kimia ini menyahaktifkan virus COVID-19 dengan menyelit pada bahan genetik (gen-gen) virus ini.

‘Beta-propiolactone’ ialah sejenis bahan kimia yang juga telah diguna pakai untuk menyahaktifkan virus dalam penghasilan vaksin polio, coxackie virus, influenza, rabies dan virus penyakit tangan, kaki dan mulut. Kelebihan bahan kimia ini ialah ia dapat diuraikan sepenuhnya kepada molekul yang tidak toksik yang biasa dijumpai dalam badan kita. Biasanya, peringkat penyahaktifan ini akan dilakukan beberapa kali untuk memastikan kesemua virus ini tidak aktif. Virus COVID-19 tidak aktif bermaksud tidak dapat membiak apabila disuntik ke dalam badan kita tetapi virus yang tidak aktif ini masih mempunyai  protin spike yang utuh dan tidak rosak serta dapat merangsangkan imun sistem pertahanan badan.

Ilustrasi ini disalin daripada nytimes

Imun respon yang diaruhkan oleh vaksin CoronaVac

Tidak seperti vaksin Comirnaty® mRNA, vaksin CoronaVac tidak perlu memasuki sel-sel kita untuk mengaruhkan sistem pertahanan imun respon. Vaksin CoronaVac ini disuntik dilengan kita tetapi ia tidak akan menyebabkan kita mendapat penyakit COVID-19 kerana virus ini tidak aktif justeru tidak dapat membiak dalam badan kita. Kajian telah dilakukan supaya kuantiti vaksin (dos) ini hanya cukup untuk mengaruhkan sistem imun kita. Apabila berada dalam badan kita, sebahagian dari virus tidak aktif ini akan ditelan oleh sejenis sel imun yang dikenali sebagai sel persembahan antigen (antigen-presenting cell).

Ilustrasi yang menunjukkan virus COVID-19 tidak aktif (vaksin CoronaVac) yang ditelan oleh sel imun persembahan antigen setelah memasuki badan kita. Ilustrasi ini disalin dari NY times

Sel imun persembahan antigen ini akan menghadamkan virus COVID-19 dan mempersembahkan sebahagian daripada serpihan virus ini diatas permukaannya. Kemudian sel T pembantu akan mengesan serpihan ini. Serpihan ini akan melekat pada protin diatas permukaan sel T ini dan mengaruhkan sel-sel imun lain untuk memusnahkan vaksin virus tidak aktif ini.

Selain dari sel imun persembahan antigen, sel imun yang dikenali sebagai sel B juga akan bertemu dengan virus ini apabila ia memasuki badan kita. Setiap sel B ini membawa antibodi yang spesifik diatas permukaannya. Sebahagian daripada sel B yang mempunyai bentuk antibodi yang sepadan dengan protin spike virus ini akan berlekatan.  Kemudian sel B ini akan menelan dan menguraikan virus ini kepada serpihan (antigen) dan mempersembahkan serpihan ini dipermukaan. Seterusnya, sel T bantuan akan datang dan melekat pada serpihan yang berada dipermukaan sel B tadi. Perlekatan ini akan merangsangkan sel B tadi untuk menghasilkan antibodi yang mempunyai bentuk yang sama seperti antibodi yang melekat dipermukaan sel B ini.

Antibodi yang dirembeskan ini akan mengenali virus COVID-19 sekiranya kita terdedah kepada virus ini. Antibodi yang mengenali protin spike virus COVID-19 akan melekat pada protin spike ini, seterusnya menghalang virus COVID-19 dari memasuki sel-sel badan kita. Antibodi yang mengenali serpihan bahagian virus COVID-19 yang lain pula akan menghalang virus ini dengan cara respon yang berbeza seperti merangsangkan penghasilan sel imun makrofaj untuk menelan dan menghalang virus ini dari menjangkiti sel-sel badan kita.

Seperti vaksin-vaksin yang tersedia ada, kita tidak tahu berapa lama vaksin CoronaVac ini dapat melindungi kita dari COVID-19. Ini adalah kerana antibodi spesifik yang terjana hasil daripada respon vaksin ini akan berkurangan selepas beberapa tahun. Walaupun begitu sistem pertahanan kita telah pun mempunyai sel-sel memori B terhadap virus COVID-19 yang mungkin akan mengekalkan maklumat pertahanan mengenai virus COVID-19 untuk beberapa tahun atau mungkin juga dekad.

Gambar ini menunjukkan jurutera syarikat Biotech Sinovac, Beijing sedang menghasilkan vaksin CoronaVac. Gambar kredit Agence France-Fresse.

Kajian klinikal vaksin CoronaVac terhadap monyet

Seperti pembangunan vaksin-vaksin yg lain, pembangunan vaksin ini juga tidaklah mudah walaupun dikategorikan sebagai tradisional. Pada fasa kajian klinikal didalam haiwan, penyelidik Sinovac telah menyuntik dua dos pada lapan ekor monyet (rhesus macaques) untuk menguji keselamatan dan keberkesanan vaksin ini. Mereka mendapati tiada kesan sampingan pada kelapan-lapan monyet ini. Selepas 3 minggu disuntik dengan dua dos vaksin, monyet-monyet ini disuntik pula dengan virus COVID-19 pada bahagian paru-paru.

Selepas tujuh hari disuntik dengan virus COVID-19 aktif, mereka mendapati tiada jangkitan COVID-19 pada paru-paru atau pada saluran pernafasan monyet-monyet ini. Hasil kajian ini dibentangkan dalam artikel SCIENCE bertarikh 6 Mei 2020. Walaupun begitu, penyelidik SINOVAC turut mengakui secara umumnya virus COVID-19 tidak menyebabkan jangkitan yang serius terhadap monyet berbanding pada manusia. Jadi monyet sebagai model haiwan bukanlah yang terbaik tetapi tetap memberikan keyakinan yang ianya selamat dan berkesan untuk memasuki fasa klinikal I yang melibatkan manusia. Kekangan kedua pula, hanya lapan ekor monyet terlibat dalam kajian ini menyebabkan data statistik yang terhasil tidak begitu signifikan.

Fenomena merbahaya yang dikenali sebagai peningkatan jangkitan yang bergantung pada antibodi. (antibody-dependent enhancement of infection) juga tidak dilihat pada monyet-monyet ini. Fenomena ini boleh menyebabkan penyakit COVID-19 menjadi lebih teruk apabila dijangkiti dengan virus COVID-19 setelah divaksin. Contoh vaksin yang menyebabkan perangsangan jangkitan yang disebabkan oleh imuniti ini adalah seperti vaksin denggi (Dengvaxia) yang dibangunkan oleh Sanofi Pasteurs, menyebabkan vaksin ini tidak diluluskan oleh Pentadbiran Makanan dan Dadah United States (FDA).

Kajian klinikal fasa I dan II terhadap manusia

Pada 13 April, 2020 Sinovac telah menerima kelulusan daripada Pentadbiran Produk Perubatan Kebangsaan China (China’s National Medical Products Administration) untuk menjalankan ujian klinikal fasa I/II di China bagi menentukan tahap keberkesanan, toleransi, dos dan jadual imunisasi. Kajian ujian klinikal fasa I/II ini dijalankan di wilayah Jiangsu and Hebei bermula pada 16 April 2020 untuk sukarelawan berumur diantara 18-59 tahun dan 22 Mei 2020 untuk sukarelawan yang berusia 60 tahun dan keatas. Ujian klinikal keatas sukarelawan sihat berusia 60 tahun dan keatas ini hanya dilakukan setelah keputusan data klinikal sukarelawan berusia 18-59 tahun tidak menunjukkan kesan sampingan yang memudaratkan. Vaksin CoronaVac ini diambil dalam sela masa 28 hari, iaitu hari 0 (suntikan 1) dan hari 28 (suntikan 2).

Seramai 421 sukarelawan sihat berusia 60 tahun dan keatas telah menerima suntikan vaksin ini atau placebo (aluminium hidroksida). Sukarelawan ini telah dipastikan tidak dijangkiti dengan COVID-19 serta dipastikan tidak mempunyai sejarah alahan terhadap kandungan vaksin ini. Kandungan vaksin CoronaVac ini terdiri daripada virus COVID-19 yang telah dinyahaktifkan dengan beta-propiolactone’, aluminium hidroksida sebagai adjuvan, garam seperti sodium klorida, garam fosfat (phosphate-buffered saline) dan air. Aluminium hidroksida merupakan mineral alam yang termasuk ke dalam golongan ubat antasida (eg. ubat gastrik). Adjuvan ialah bahan yang dapat meningkatkan tindakbalas sistem ketahanan tubuh terhadap vaksin. Tindakbalas buruk (adverse reactions) seperti ruam, pening dan lesu hanyalah sederhana dan selalu dilihat dalam masa 7 hari setelah disuntik. Kebiasaannya tindakbalas ini hilang dalam masa 48 jam. Tindakbalas yang biasa dilihat ialah sakit ditempat cucuk (9%) dan demam (3%).

Kategori sukarelawan yang berusia diantara 18-58 tahun pula terdiri daripada 743 individu sihat telah mendapat suntikan vaksin atau placebo. Tindakbalas buruk (adverse reaction) adalah sederhana dan kebanyakannya hanya menunjukkan simtom sakit ditempat yang dicucuk. Berbanding dengan vaksin viral vektor atau RNA/DNA, peratusan mendapat simtom demam selepas disuntik dengan CoronaVac adalah tersangat rendah. Secara umumnya, CoronaVac tidak memberikan kesan sampingan yang serius untuk inidvidu sihat berusia 60 tahun dan keatas serta sukarelawan berusia 18-59 tahun.  Kehadiran antibodi neutralisasi terhadap virus COVID-19 juga dikesan apabila dua dos suntikan diberikan dengan jarak masa 28 hari. Lebih dari 90% kadar penukaran serum (seroconversion rates) dikesan pada individu dewasa (18-59 tahun) dan orang tua (60 tahun dan keatas).

Ini menunjukkan vaksin CoronaVac ini mempunyai imunogenisiti (berupaya untuk hasilkan antibodi neutralisasi yang signifikan) yang baik. Kadar penukaran serum ialah pengesanan kehadiran antibodi spesifik dalam masa tertentu setelah divaksin. Efikasi atau tahap keberkesanan vaksin ini tidak ditentukan dalam kajian fasa I/II ini.  Tetapi, kajian keatas monyet yang menunjukkan  jangkitan COVID-19 tidak dikesan setelah divaksin berserta kehadiran antibodi neutralisasi memberikan keyakinan yang vaksin ini adalah bermanfaat untuk mencegah jangkitan COVID-19. Ujian klinikal ini juga menunjukkan pemberian dua dos vaksin dalam jarak 28 hari mungkin sesuai untuk diguna pakai jika keadaan jangkitan dalam sesuatu komuniti tidak tinggi dan jarak masa 14 hari mungkin sesuai untuk komuniti yang mempunyai jangkitan yang tinggi.

Kajian ini mempunyai beberapa batasan. Pertama, kehadiran respon sel T tidak dikaji, tetapi akan dikaji dalam ujian fasa klinikal III di Brazil. Kedua, data hanya diperolehi dari individu dewasa yang sihat dan tidak termasuk individu berusia 60 tahun keatas yang mempunyai penyakit kronik yang lebih merbahaya apabila terdedah kepada virus COVID-19.

Kajian klinikal fasa III terhadap manusia – Keberkesanan (efikasi) CoronaVac?

Sinovac mengeluarkan kenyataan rasmi mengenai ujian klinikal fasa III pada 2 Februari 2021 yang dipaparkan pada laman web syarikat Sinovac. Ujian fasa klinikal III telah bermula pada 21 Julai,2020. Ujian ini telah dilakukan di Brazil, Turki, Indonesia dan Chile dengan sukarelawan seramai 25,000 orang. Suntikan diberikan dalam dua dos, dimana dos kedua diberikan pada hari ke 14.

Sehingga 16 Disember, 2020, seramai 12,396 pekerja dalam sektor kesihatan Brazil yang berumur18 tahun keatas telah menyertai ujian klinikal fasa III ini. Daripada 12,396 sukarelawan ini, terdapat 253 kes COVID-19 positif yang dikesan disepanjang tempoh pemerhatian yang dilakukan. Kadar efikasi keseluruhan atau keberkesanan vaksin dalam menghalang seseorang dari dijangkiti virus COVID-19 bergejala bagi kumpulan ini ialah sebanyak 50.65% (kebarangkalian pengurangan untuk mendapat jangkitan bergejala). Efikasi ini dicapai hasil data pemerhatian selama 14 hari selepas mendapat dos suntikan kedua. Analisis statistik juga menunjukkan vaksin ini dapat mengurangkan kes jangkitan COVID-19 yang memerlukan rawatan hospital sebanyak 83.70% dan 100% dapat menghalang daripada kes jangkitan COVID-19 serius yang mungkin menyebabkan kematian dan perlu dirawat dihospital.

Penyelidik di Turki pula menunjukkan keberkasanan atau efikasi CoronaVac sebanyak 91.25% dalam mencegah jangkitan COVID-19 bergejala daripada 1,322 sukarelawan. Data efikasi ini diperolehi selepas 14 hari disuntik dengan dos kedua. Walaupun begitu, sebenarnya seramai 7,371 sukarelawan berumur 18-59 tahun telah mengikuti ujian klinikal fasa III ini dimana 918 individu terdiri daripada pekerja dalam sektor kesihatan dan 6,453 terdiri daripada individu bukan dalam sektor kesihatan. Indonesia pula menunjukkan efikasi keberkesanan sebanyak 65% berdasarkan 1,600 sukarelawan.

Apakah faktor yang menyumbangkan kepada kadar efikasi yang berbeza ini?

Brazil memilih pekerja sektor kesihatan yang mempunyai risiko lebih tinggi untuk mendapat jangkitan COVID-19 sebagai sukarelawan dalam ujian klinikal fasa III. Berkemungkinan pekerja sektor kesihatan ini membuat laporan pemerhatian walau pun hanya mendapat simtom yang sederhana (tidak perlu mendapat rawatan dihospital) selepas mendapat suntikan dos kedua. Ini menyebabkan nilai efikasi menjadi rendah.

Selain daripada kriteria pemilihan sukarelawan yang berbeza, faktor bilangan sukarelawan yang terlibat juga mempengaruhi nilai pengiraan efikasi. Brazil hanya memilih sukarelawan yang teridir daripada pekerja dalam bidang kesihatan, manakala Turki dan Chile pula memilih sukarelawan yang terdiri dari golongan pekerja kesihatan dan orang awam manakala Indonesia pula memilih sukarelawan dari golongan orang awam sahaja. Sinovac berpendapat berkemungkinan sukarelawan Brazil yang terdiri dari pekerja perubatan ini sangat proaktif berbanding orang awam dalam membuat laporan pemerhatian yang menyebabkan bacaan efikasi menjadi 50%.

Bolehkah data ujian klinikal fasa III ini digabungkan seperti yang dilakukan oleh Pfizer?

Menurut Sinovac, ujian klinikal yang direka adalah tidak sama untuk negara-negara tersebut, tapi keputusan yang diperolehi adalah cukup untuk menunjukkan vaksin ini adalah selamat dan berkesan. Menurut Dr Jerome Kim, Pengarah Institut Vaksin Antarabangsa Korea, adalah mungkin untuk menggabungkan data dari beberapa kajian dengan ujian klinikal yang direka berbeza-beza, tetapi ia mungkin perlu melibatkan manipulasi analisis statistik tambahan. Kita akan mengetahui nilai efikasi (keberkasanan) keseluruha vaksin ini selepas data ujian klinikal fasa III ini digabungkan dan diterbitkan. Sehingga rencana ini ditulis, keputusan ujian klinikal fasa III ini masih belum diterbitkan. Kemungkinan juga Sinovac tetap menggunakan nilai efikasi yang sama seperti yang telah dianalisis oleh penyelidik Brazil, Turki dan Indonesia.

Negara manakah yang telah membeli vaksin CoronaVac ini untuk tujuan imunisasi kebangsaan?

Menurut artikel Global Times China bertarikh 14 Januari 2021, Turki telah bersetuju untuk membeli 50 juta dos dan telah pun menerima 3 juta dos pertama dari Sinovac. Indonesia juga telah menjalankan imunisasi kebangsaan mereka dengan menggunakan vaksin ini. Filipina, Algeria, Ukrain dan Brazil juga telah bersetuju untuk membeli vaksin ini. Ukrain telah pun membuat perjanjian untuk membeli 5 juta dos vaksin CoronaVac. Setakat ini hanya Sinovac sahaja yang membekalkan vaksin untuk Ukrain. Indonesia, Turki, Chile dan Brazil telah meluluskan penggunaan vaksin ini untuk negara mereka.

Syarikat Biotek Sinovac merupakan syarikat yang khusus membuat vaksin di Beijing. Syarikat ini telah menghasilkan vaksin yang telah diluluskan dan diguna diseluruh dunia seperti vaksin terhadap Enterovirus71 (EV71), hepatitis A dan B serta influenza.

Penulis berharap dengan adanya vaksin-vaksin ini, dengan izin Tuhan, pandemik ini dapat dilenyapkan. Sementara itu kita teruslah kekal dengan mempraktikkan SOP (memakai pelitup muka, basuh tangan dengan kerap, elak tempat sesak) kendiri semoga virus ini tidak ada perumah dan lenyap dari bumi Malaysia dan dunia. InsyaAllah.

Video menunjukkan bagaimana vaksin CoronaVac dikilangkan

The Origins of Vaccination. NatureArabic roots of modern medicine.How the Sinovac Vaccine Works. NY Times Vaccines and methods for their production. CoronaVac COVID-19 Vaccine Description COVID-19 vaccine protects monkeys from new coronavirus, Chinese biotech reports, sciencemagSinovac Announces Positive Preliminary Results of Phase I/II Clinical Trials for Inactivated Vaccine Candidate Against COVID-19Safety, tolerability, and immunogenicity of an inactivated SARS-CoV-2 vaccine in healthy adults aged 18–59 years: a randomised, double-blind, placebo-controlled, phase 1/2 clinical trial, The LancetSafety, tolerability, and immunogenicity of an inactivated SARS-CoV-2 vaccine (CoronaVac) in healthy adults aged 60 years and older: a randomised, double-blind, place – The LancetSinovac Announces Phase III Results of Its COVID-19 Vaccine Explainer: What’s behind varying efficacy data for Sinovac’s COVID-19 vaccine?At least 17 countries have purchased China-produced COVID-19 vaccines – Global times


Cara Tanam Bunga Matahari yang Mudah dan Betul

Bagaimanakah cara tanam Bunga matahari yang betul ? Artikel ini akan membincangkan cara tanam bunga matahari, penjagaannya, kawalan penyakit dan pembajaan yang betul.

Bunga matahari ataupun nama saintifiknya Helianthus annuus telah diusahakan oleh beberapa negara terutamanya Eropah sebagai tanaman industri bagi meningkatkan ekonomi negara. Ianya boleh digunakan untuk pelbagai kegunaan seperti produk makanan dan lain-lain. Di negara Eropah, penghasilan minyak sayuran menggunakan bunga matahari amat aktif sehinggakan menjadi aset komoditi utama dalam menjana ekonomi.

Seperti yang kita sedia tahu, kita pernah memakan kuaci dan itu juga produk hasil daripada pemprosesan bunga matahari. Selain untuk penghasilan produk hiliran, ianya juga mengandungi pelbagai khasiat penting terhadap kesihatan. Bunga matahari mengandungi vitamin E dan C dimana ianya membekalkan sumber antioksidan yang tinggi bagi merawat pelbagai jenis penyakit antaranya ialah sakit jantung. Di Malaysia, penanamannya dijalankan sebagai tanaman hiasan.

Melalui artikel Sinar Harian, penanamannya kini mula giat dijalankan di Malaysia secara komersial baru-baru ini di Perlis untuk tujuan perlancongan dan mendapat sambutan yang hebat oleh pengunjung. Walaupun telah kita ketahui ianya tanaman yang hanya sesuai dengan iklim seperti di Eropah, akan tetapi masih terdapat beberapa varieti yang bersesuaian untuk ditanam di negara kita. Untuk memulakan penanamannya tidaklah terlalu rumit, namun begitu ilmu itu adalah penting bagi menjayakan penanamannya. Melalui artikel kali ini, saya akan menceritakan tentang cara menanam bunga matahari dengan lebih terperinci.

Perbezaan bagi setiap varieti jelas boleh dibezakan dari segi ketinggian, warna dan bilangan kelopak. Berikut adalah beberapa varieti yang bersesuaian ditanam di Malaysia:

Terdapat beberapa syarat mudah yang perlu dipenuhi bagi menjayakan penanaman bunga matahari. Secara umum, tanaman ini boleh tumbuh dengan baik di kawasan tanah rendah yang bersuhu tidak melebihi 25°C, mempunyai kesuburan yang stabil, menerima sinaran matahari yang banyak serta mempunyai saliran yang baik. Secara terperinci dari segi jenis tanah dan pH, pastikan tanah bersifat neutral dan mencapai nilai pH sekitar 6-7. Sebagai saranan, saya mengesyorkan penggunaan tanah campuran yang mengandungi kandungan organik yang tinggi untuk hasil yang lebih terjamin.

Pertama sekali adalah dapatkan benih bunga matahari terlebih dahulu. Untuk mendapatkan pokok bunga matahari, ianya hendaklah ditanam menggunakan biji benih. Kebiasaannya, biji benih akan dibeli daripada kedai, pasaraya ataupun melalui online. Tidak boleh sama sekali menggunakan kuaci untuk dijadikan sebagai benih semaian kerana ianya telah diproses dan dimasak dan tiada sebarang kebarangkalian ianya akan tumbuh sekiranya ditanam.

Untuk lebih penjimatan, anda boleh sahaja mendapatkannya daripada rakan-rakan yang mempunyai bunga matahari di rumah. Seterusnya untuk pemilihan biji benih, pastikan benih yang diperolehi dalam keadaan sihat dan berkualiti. Untuk jaminan yang lebih baik, rendam benih yang diperolehi dalam air bancuhan racun kulat ataupun menjemur benih tersebut.

Setelah itu, benih tersebut sudah boleh disemai samada pot atau dulang semaian menggunakan media tanah campuran berkomposisi (3:2:1). Untuk melakukan penyemaian tersebut, buat lubang sedalam 3cm dan masukkan bahagian benih seperti gambar di bawah:

Sekiranya menggunakan dulang semaian, masukkan sebiji benih dalam setiap lubang. Manakala untuk pasu atau pot, gunakan 1-3 biji benih. Kemudian, laksanakan penyiraman pada kadar yang secukupnya dan letakkan benih semaian itu pada kawasan yang terdedah kepada cahaya matahari. Pendedahan benih terhadap cahaya matahari, pastikan adalah selama 6 jam sehari. Akhir sekali, biarkan selama 1 minggu sehingga benih mencapai ketinggian yang sesuai untuk dipindahkan iaitu 5cm.

Setelah tamat tempoh 1 minggu penyemaian, benih sudah boleh dialihkan samada pada batas ataupun pasu yang lebih besar. Tanah untuk penanaman hendaklah menggunakan komposisi tanah yang sama sewaktu penyemaian. Sekiranya ditanam pada batas, pastikan jarak tanaman adalah 45cm antara pokok.

Siram bunga 2 kali sehari iaitu disebelah pagi dan petang. Letakkan kayu sokongan dan ikat sekiranya pokok sudah terlalu tinggi. Pangkas tunas yang tumbuh selepas 3 bulan kerana ianya sudah tidak berkesan dan kurang baik.

Tanaman ini mudah diserang oleh belalang, beluncas dan siput. Bagi mengatasi masalah tersebut, gunakan racun serangga seperti malation mengikut arahan yang tertera pada label.

Baja NPK (15:15:15) dan baja organik boleh diberi sebanyak 2 kali sebulan.

Bunga matahari akan tumbuh setelah mencapai usia 2 bulan dan sudah boleh dijual. Sekiranya dibiarkan lebih lama, pokok akan mulai kering dan bunga bleh dicantas bagi mendapatkan biji benih baru untuk penanaman semula.

Artikel Berkaitan: Cara Tanam Bunga Ros

Cara Tanam pokok lain yang anda perlu tahu:

MyAgri (2016). Tips menanam bunga matahari yang anda perlu tahu. Diakses pada Februari 26, 2021. Tanamsendiri (2012). Cara Menyemai Bunga Matahari, Helianthus annuus. Diakses pada Februari 26, 2021. Sinar Harian (2020). Ladang bunga matahari jadi tarikan di Perlis. Diakses pada Februari 26, 2021.


12 Khasiat Petai Kepada Kesihatan

Tahukah anda apakah nutrisi yang terdapat di dalam petai dan kebaikannya kepada kesihatan kita? Artikel ini akan membincangkan mengenai khasiat kesihatan yang ada pada petai.

Petai atau nama saintifiknya Parkia speciosa  adalah sejenis tumbuhan hutan hujan tropikal yang banyak ditemui di India, Malaysia, Indonesia, Thailand, Singapura, Borneo, Afrika, Madagascar dan Filipina. Ia biasanya dikenali sebagai ‘petai’ di negara-negara Asia Tenggara seperti Malaysia dan Indonesia, dikenali sebagai ‘sator’ di Thailand dan ‘yongchak’ di bahagian Timur Utara India.

Biji petai boleh dimakan secara mentah sebagai ulam, dijerukkan atau dimasukkan ke dalam masakan contohnya sepeti sambal petai. Tumbuhan ini juga lebih sinonim dengan baunya yang sangat kuat yang boleh menyebabkan bau yang kurang menyenangkan.  Namun begitu, bagi penggemarnya, biji petai ini sememangnya mempunyai pelbagai nutrisi yang bermanfaat untuk kesihatan.

Tidak dinafikan, petai juga kaya dengan nutrisi yang baik. Perkara di bawah menunjukkan kandungan nutrisi yang ada di dalam setiap 100g biji petai.

Kalori: 91kcalKarbohidrat: 13.2gProtein: 6gLemak: 1.6gVitamin C: 19.3mgVitamin E: 4.15mgThiamin: 0.28mgKalsium: 108mgZat Besi: 2.2mgMagnesium: 29mgFosforus: 115mgKalium: 341mgMangan: 42ppmZink: 8.2 ppmKuprum: 36.7ppm

Kandungan Berkhasiat Dalam Petai

Jadi, apakah yang membuatkan petai berkhasiat? Petai mengandungi beberapa kandungan penting yang boleh memberi manfaat untuk kesihatan badan kita. Antara kandungan tersebut termasuklah:

Petai mempunyai pelbagai jenis mineral termasuklah kalsium,  fosforus, kalium dan banyak lagi.

Dapat dilihat bahawa setiap 100g biji petai, terdapat kira-kira 108.0 hingga 265.1 mg kalsium di dalam biji petai tersebut. Jumlah itu sebenarnya adalah lebih tinggi daripada jumlah kalsium yang ada di dalam 100g brokoli (40mg) atau pun sayur bayam (69mg). Jadi, ini menunjukkan bahawa petai sebenarnya adalah sumber kalsium yang baik. Kalsium penting untuk proses fisiologi, pembentukan tulang dan saraf di dalam badan manusia. Di samping itu, biji petai juga mengandungi tinggi kalium (341.0mg/100g) yang juga penting untuk kesihatan tulang dan jantung. Ia mampu membantu membina otot dan protein di dalam badan, mengawal tekanan darah bahkan juga mampu mengurangkan risiko penyakit kardiovaskular.

Petai juga merupakan sumber vitamin yang bagus contohnya vitamin C dan vitamin E. Vitamin adalah sejenis antioksidan yang berperanan untuk melindungi sel badan daripada kerosakan  akibat daripada radikal bebas. Ia juga penting bagi meningkatkan sistem imun badan seterusnya membantu melawan jangkitan.

Banyak kajian telah menunjukkan bahawa pelbagai bahagian petai seperti biji atau bekasnya juga mengandungi polifenol dan flavonoid seperti catechin, quercetin dan gallic acid. Di samping itu, petai juga mengandungi tannin dan saponin yang juga mempunyai sifat antioksidan dan antiradang.

Selain itu, kajian juga melaporkan bahawa biji petai juga mengandungi turpenoid dan steroid seperti β-sitosterol, stigmasterol, lupeol dan campesterol. Komponen seperti lupeol juga mempunyai ciri-ciri antikarsinogenik dan antiradang yang boleh membantu melawan penyakit.

12 Khasiat petai kepada kesihatan

Memandangkan petai mempunyai beberapa komponen yang penting untuk kesihatan, ia sekaligus memberi khasiat kepada kesihatan kita. Berikut adalah beberapa khasiat petai kepada kesihatan:

1. Membantu menangani stres

Tekanan atau stres adalah tindak balas fizikal, emosi dan mental seseorang terhadap sebarang perubahan atau keadaan. Secara amnya, stres yang baik atau sederhana boleh membantu seseorang menjadi lebih produktif. Namun begitu, tekanan yang tinggi dan tidak terkawal boleh membawa kepada depresi atau kemurungan. Stres ini boleh dilihat melalui simptom seperti kurang minat terhadap aktiviti harian atau perubahan emosi seperti sentiasa sedih, kurang sabar dan cepat marah.

Tinjauan yang dilakukan terhadap orang yang mengalami tekanan mendapati bahawa pengambilan petai boleh memberi rasa lebih baik dan tenang. Selain itu, kajian yang dijalankan terhadap tikus juga menunjukkan bahawa ekstrak biji petai sebanyak 200 dan 400 mg/kg mempunyai potensi untuk menangani stres. Hal ini kerana petai mengandungi sejenis protein dikenali sebagai trytophan yang akan bertukar kepada serotonin yang berperanan untuk meningkatkan  emosi seterusnya memberi rasa selesa, senang dan gembira. Oleh itu, jelaslah petai juga mampu memberi mood yag lebih baik. Di samping itu, trytophan yang ada di dalam petai juga mampu meningkatkan kualiti tidur seseorang.

Biji petai juga tinggi dengan antioksidan seperti polifenol, flavonoid  dan vitamin C. Aktiviti daripada antioksidan ini mampu membantu badan bagi melawan radikal bebas sekaligus memberi kebaikan kepada kesihatan tubuh badan. Selain itu, terdapat juga kajian yang menunjukkan bahawa biji petai mengandungi kandungan sulfur yang tinggi yang boleh menghasilkan gas hydrogen sulfida yang mempunyai tinggi aktiviti antioksidan dan juga boleh membantu mengelak serangan penyakit jantung.

Di samping itu, kajian juga membuktikan bahawa bukan saja biji petai yang tinggi aktiviti antioksidan, bahkan daun dan bekasnya yang kebiasaan dibuang juga mempunyai aktiviti antioksidan seterusnya mampu membantu melawan penyakit.

3. Berpotensi mencegah kanser

Selain itu, biji petai juga berpotensi untuk mencegah penyakit kanser. Hal ini kerana biji petai mempunyai aktiviti antitumor yang tinggi dan boleh melawan sel kanser. Kajian yang dijalankan di Thailand juga mendapati bahawa pengambilan biji petai yang mentah mampu mencegah kejadian kanser esofagus.

4. Mengawal paras gula dalam darah

Petai juga mampu mengawal dan menurunkan paras gula dalam darah. Menurut kajian yang dilakukan terhadap tikus yang mempunyai masalah diabetes, biji petai mempunyai aktiviti hypoglisemik yang tinggi seterusnya mampu menurunkan paras gula dalam darah. Hasil kajian itu menunjukkan bahawa pengambilan 0.4g/kgBW biji petai oleh tikus tersebut mampu menurunkan sehingga 57% paras gula dalam darah. Hal ini kerana petai mengandungi sterol tumbuhan seperti β-sitosterol dan stigmasterol yang mampu menurunkan kadar gula dalam darah.

Artikel berkaitan: Tanda -tanda kencing manis dan rawatan

5. Baik untuk kesihatan jantung

Petai juga baik untuk kesihatan jantung memandangkan ia mampu mengawal tekanan darah. Hal ini kerana petai mempunyai kalium yang tinggi namun rendah garam yang boleh membantu menurunkan tekanan darah tinggi sekaligus mengelakkan serangan penyakit jantung. Aktiviti antioksidan di dalam biji petai jugak berpotensi untuk mencegah penyakit jantung.

Biji petai juga mengandungi omega-3 dan omega-6 yang baik untuk kesihatan jantung. Di samping itu, terdapat juga kajian yang menunjukkan khasiat ekstrak bekas petai dalam mengawal tekanan darah tinggi dan mempunyai kesan perlindungan kardio di dalam tikus. Oleh itu, ini menunjukkan bahawa bukan biji petai saja yang berupaya menjaga kesihatan jantung, bahkan bekasnya yang sering dibuang juga berguna.

Artikel berkaitan: Tanda anda sedang mengalami sakit jantung dan rawatannya

6. Boleh mengurangkan keradangan

Kajian juga menunjukkan petai mempunyai sifat antiradang. Oleh itu, kerana sifatnya yang antiradang, petai juga mampu mengelakkan keradangan yang boleh membawa kepada pelbagai jenis masalah kesihatan seperti kanser, penyakit neurologikal, gangguan metabolik (seperti diabetes) dan penyakit kardiovaskular.

Petai juga mempunyai sifat antimikrobial yang boleh membantu mencegah jangkitan dalam badan manusia. Hal ini kerana biji petai mengandungi komponen seperti hexathionine dan trithiolane yang mampu memberi sifat antimikrobial dalam biji petai. Kajian menunjukkan sifat antimikrobial biji petai mampu menghalang pertumbuhan mikroorganisma seperti Aeromonas hydrophila, Staphylococcus aureus, Streptococcus agalactiae, Streptococcus anginosus, dan Vibrio parahaemolyticus.

Oleh itu, pengambilan biji petai mampu menghalang pertumbuhan organisma tersebut sekaligus mampu mencegah penyakit yang berkaitan dengan mikroorganisma tersebut.Contohnya, jangkitan yang disebabkan oleh bakteria Staphylococcus aureus boleh menyebabkan masalah seperti bisul, jerawat dan abses iaitu jangkitan kulit yang sangat mudah berjangkit.

Ulser atau ulser peptik ialah luka terbuka yang terdapat di bahagian dalam lapisan perut, bahagian atas usus kecil atau esofagus. Ia biasanya menyebabkan rasa sakit seakan terbakar dan boleh menjadi bertambah sakit apabila asid perut terkena kawasan ulser. Kajian yang dilakukan terhadap tikus telah mendapati bahawa biji petai mampu mengurangkan kadar ulser gastik di dalam tikus kerana sifat antiulcernya dan mampu mengurangkan sifat pH asid gastrik di dalam tikus tersebut.

9. Bagus untuk tulang dan gigi

Oleh kerana nutrisinya yang tinggi kalsium dan fosforus, petai juga bagus untuk tulang. Fosforus  penting untuk gigi yang sihat, melindungi tulang dari osteoporosis, serta mampu menyokong fungsi sel di dalam badan.

Di samping itu, petai juga boleh membantu mencegah penyakit anemia, iaitu keadaan di mana seseorang mempunyai masalah kekurangan sel darah merah. Hal ini kerana petai juga mempunyai zat besi yang boleh merangsang dan meningkatkan pembentukan hemoglobin dalam darah sekaligus mampu mencegah anemia. Kajian yang dijalankan terhadap tikus menunjukkan bahawa ekstrak biji petai mampu meningkatkan paras hemoglobin di dalam tikus tersebut. Oleh itu, jelaslah bahawa petai mampu meningkatkan penghasilan hemoglobin dalam darah.

11. Baik untuk sistem penghadaman

Petai juga baik untuk sistem penghadaman sekaligus mampu mengelakkan masalah berkaitan sistem penghadaman seperti sembelit. Hal ini kerana petai juga mengandungi serat yang mampu meningkatkan kadar pergerakan usus,  meningkatkan saiz najis dan melembutkannya,  memudahkan najis untuk melalui usus sekaligus melancarkan sistem penghadaman makanan.

12. Membantu berhenti merokok

Merokok boleh membahayakan kesihatan dan individu yang merokok sentiasa dinasihatkan untuk berhenti merokok. Salah satu cara untuk berhenti merokok adalah dengan memakan petai  kerana petai juga boleh membantu individu yang berusaha untuk berhenti merokok. Hal ini kerana petai juga mengandungi komponen seperti vitamin B6 dan B12, kalium dan magnesium yang boleh membantu tubuh melawan ketagihan nikotin sekaligus menghentikan tabiat merokok.

Kesimpulannya, jelaslah bahawa petai kaya dengan nutrisi seperti serat, vitamin, mineral dan antioksidan yang boleh memberi kebaikan kepada kesihatan kita. Petai mempunyai pelbagai khasiat seperti mampu menangani stress, berpotensi mencegah kanser,  mengawal tekanan darah dan mencegah penyakit jantung, tinggi aktiviti antioksidan dan mengurangkan keradangan. Petai juga bagus untuk tulang dan gigi, mampu mencegah masalah anemia, baik untuk sistem penghadaman dan juga mampu membantu untuk berhenti merokok.

Namun begitu, baunya yang kuat kadang-kadang menghalang niat seseorang untuk mengambil petai. Antara cara yang boleh dilakukan untuk menghilangkan bau petai adalah seperti berkumur dengan air garam, mengunyah beras atau mengambil kopi atau teh tanpa gula.

Akhir sekali, diharapkan artikel ini dapat memberi manfaat kepada pembaca mengenai khasiat petai

Khasiat Tumbuh-tumbuhan yang lain

Azizul, N. H., Leong, Y.-H., Ahmad, N. I., & Rahman, S. A. (2019). Nutraceutical Potential of Parkia speciosa (Stink Bean): A Current Review. American Journal of Biomedical Science & Research, 4(6), 392–402. HealthBenefitsTimes.com. (2021.). 23 Top health benefits of Petai | HB times. Retrieved February 26, 2021, from Kamisah, Y., Othman, F., Qodriyah, H. M. S., & Jaarin, K. (2013). Parkia speciosa Hassk: A Potential Phytomedicine. Evidence-Based Complementary and Alternative Medicine, 2013, 1–9.Saleh, M. S. M., Jalil, J., Zainalabidin, S., Asmadi, A. Y., Mustafa, N. H., & Kamisah, Y. (2021). Genus parkia: Phytochemical, medicinal uses, and pharmacological properties. International Journal of Molecular Sciences, 22(2), 1–42Shuib, M., & Hassan, H. (n.d.). Evaluation of Anti Stress Activity of Parkia speciosa Seeds Extracts on Stress Induced Mice.Zaini, N., & Mustaffa, F. (2017). Review: Parkia speciosa as Valuable, Miracle of Nature. Asian Journal of Medicine and Health, 2(3), 1–9.


Kambing: Spesies, Ciri-ciri, Penternakan dan Ekonomi

Apakah spesies kambing dan ciri-cirinya. Artikel ini akan membincangkan berkenaan spesies kambing, ciri-cirinya, penternakan dan Ekonomi.

Kambing atau nama saintifiknya Capra hircus adalah haiwan bertanduk yang bijak, tangkas dan mempunyai sifat ingin tahu. Kambing boleh didapati di seluruh dunia kecuali Antartika. Kambing biasanya tinggal di kawasan padang rumput dan hutan tropika namun ia mampu hidup di kawasan gurun dan bukit bukau.

Kepelbagaian baka kambing boleh dibahagikan mengikut tempat penyebarannya iaitu kambing Eropah (Ovis capra ueropaea), kambing Asia (Ovis capra asian) dan kambing Afrika (Ovis capra africana).

Kambing jantan dan betina memiliki tanduk yang berbentuk sama ada melengkung atau spiral dan tanduk itu mampu membesar sehingga 165cm. Tanduk itu digunakan untuk mempertahankan diri ketika bergaduh sesama mereka atau diserang pemangsa. Contoh haiwan pemangsanya adalah koyote, serigala dan musang.

Sama seperti lembu, kambing juga memiliki sistem penghadaman unik di mana ia mempunyai empat bahagian perut yang berbeza. Sehubungan itu, kambing cenderung untuk mengunyah makanan yang dimuntahkan dari sistem penghadamannya. Teknik ini menjamin kelangsungan hidup kambing di kawasan tumbuhan yang berkualiti rendah.

Pada musim mengawan, kambing betina mengeluarkan sejenis bahan kimia dikenali sebagai pheromone melalui air kencing dan rembesan vagina bertujuan untuk menarik perhatian kambing jantan. Kambing jantan yang mengesan pheromone berkenaan akan bertindak balas dengan membuat beberapa gerakan kepala serta bibirnya. Aktiviti-aktiviti tersebut seterusnya diikuti dengan proses mengawan antara kambing jantan dan betina.

Sebelum proses kelahiran, kambing betina menunjukkan beberapa perlakuan yang berbeza iaitu kemerosotan selera makan, menjauhi kambing jantan, kerap kencing dan bertindak agresif. Proses kelahiran memakan masa kira-kira tiga jam tanpa sebarang bantuan sama ada dalam posisi berdiri atau meniarap. Sejurus selepas melahirkan anak, kambing betina menjilat anaknya dan tindakan ini memperlihatkan sifat keibuan.

Kambing juga suka hidup secara berkumpulan. Karakter, berat badan serta kehadiran tanduk menentukan kedudukan kambing dalam hierarki kumpulan. Perlakuan agresif turut wujud dalam kehidupan berkumpulan. Perlakuan ini terbahagi kepada dua jenis iaitu melalui sentuhan (menggigit dan melanggar) dan tanpa sentuhan (melarikan diri, mengejar dan mengancam). Kambing menunjukkan perlakuan sebegini untuk melindungi dirinya serta makanannya. Tahap keagresifan ini meningkat sekiranya saiz ruang untuknya terhad contohnya seperti di kandang kambing.

Kambing adalah haiwan herbivor di mana ia memakan tumbuh-tumbuhan sahaja. Ia boleh memakan tumbuhan, batang pokok, akar, daun dan bunga kering. Berbeza dengan lembu, kambing boleh memakan rumput yang pendek. Ia tidak gemar memakan makanan yang basah atau kotor.

Kambing biasanya meragut di kawasan lapang dan rata, namun ia juga suka merayau dan meragut di kawasan curam dan berbatu. Aktiviti meragut ini dipengaruhi oleh faktor cuaca, saiz badan kambing, umur dan keadaan kesihatan. Sebagai contoh, apabila berlakunya cuaca panas, kambing mengurangkan pengambilan makanan serta mencari makanan pada waktu awal pagi dan lewat petang. Kambing dikatakan bersifat cerewet dalam memilih sumber makanan. Pemilihan makanan adalah berdasarkan rasa, bau, kandungan nutrisi dan toksik dalam makanan.

Penghasilan kambing di seluruh dunia meningkat saban tahun. Negara Asia memiliki populasi kambing yang tertinggi berbanding negara-negara lain. Kambing adalah antara haiwan terawal yang digunakan untuk kegiatan penternakan.

Kelebihan seperti mudah dijaga, kos makanan yang rendah, tidak mudah dijangkiti penyakit serta mampu bertahan dengan perubahan cuaca membuatkan kambing menjadi pilihan sebagai haiwan ternakan. Sistem penternakan intensif dan ekstensif adalah dua kaedah penternakan kambing.

Sistem penternakan ekstensif memiliki kriteria seperti penyediaan kawasan rumput yang luas untuk menggalakkan aktiviti meragut dan melibatkan jumlah kambing ternakan yang kecil. Sistem penternakan intensif pula terdiri daripada penggunaan teknologi, penjagaan kebersihan yang baik, bilangan haiwan ternakan yang besar dan penyediaan bahan makanan tanpa keperluan meragut.

Kambing memiliki komponen-komponen yang mempunyai nilai komersial dan berpotensi untuk dipasarkan. Antaranya ialah daging, susu, bulu, tanduk, najis, kulit dan usus. Namun begitu, di Malaysia, industri penternakan kambing adalah lebih kecil berbanding penternakan ayam dan lembu. Malah, Malaysia masih bergantung kepada pengimportan kambing dan daging kambing dari luar negara seperti Australia, New Zealand, Indonesia, Afrika Selatan dan Thailand.

Capra hirscus. Retrieved from Animal Diversity Web. Goat. Retrieved from New World Encyclopedia. Miranda-de la Lama, G. C., & Mattiello, S. (2010). The importance of social behaviour for goat welfare in livestock farming. Small Ruminant Research, 90(1-3), 1-10.Monteiro, A., Costa, J. M., & Lima, M. J. (2017). Goat system productions: Advantages and disadvantages to the animal, environment and farmer. In Goat Science (pp. 351-366). IntechOpen.Environment and FarmerSiri Panduan Asas Penternakan Kambing. Retrieved from Jabatan Perkhidmatan Veterinar. Tuncer, S. S., Sireli, H. D., & Tatar, A. M. (2016). Behavioral Patterns of Goats. In 7th Int Sci Agri Symp.,”Agrosym (pp. 6-9).